Anak Jins, Hang Tuah nafi berdendam dengan Putera Hang Jebat
Oleh NUR EMIRA SAIZALI

31 Januari 2023, 10:08 pm
SHAH ALAM – Anak kedua seniman legenda negara, Allahyarham Tan Sri Jins Shamsudin, Hang Tuah menafikan tuntutan saman berhubung  pemalsuan dokumen penjualan tanah terhadap adiknya, Putera Hang Jebat tiga tahun lalu bersifat dendam seperti  dakwaan ramai.
Hang Tuah, 49, bagaimanapun menegaskan tindakan undang-undang tersebut diambil demi menuntut keadilan semua pihak dan hak sama rata dalam pembahagian harta pusaka peninggalan bapanya.
“Tiada isu dendam mahupun ingin membolot harta arwah ayah kerana tujuan saman yang saya failkan tiga tahun lalu adalah ingin mengembalikan tanah yang telah dijual kepada estet arwah ayah.
“Kemudian saya juga mahu semua harta milik arwah dibahagikan mengikut hukum faraid,” katanya kepada Kosmo! Online dalam satu sidang akhbar di Bukit Jelutong, hari ini.
Dalam pada itu, usahanya juga bagi memberi keadilan bagi pihak abang sulungnya, Jefri Jins Shamsudin.
“Saya kasihan dengan nasib Jefri kerana tidak mendapat hak yang sepatutnya. Tidak kisah jika saya tak dapat tetapi lebih kepada membela ingin nasib abang.

“Sebenarnya hubungan kami baik sahaja sejak kecil yang memang seperti adik dan abang. Apabila balik kampung, memang kami akan berjumpa dan bagaimana mereka menuduh saya tidak pernah berjumpa arwah?
“Entah mengapa, hubungan semakin keruh dan berubah sejak arwah ayah sakit sekitar tahun 2011,” katanya lagi.
Hang Tuah yang juga seorang juruterbang menjelaskan, sidang akhbar tersebut diadakan bagi membersihkan imejnya yang tercalar selepas tewas dalam kes perbicaraan dakwaan memalsukan dokumen Surat Wakil Kuasa membabitkan sebidang tanah seluas 0.265 hektar di Kampong Pasir, Gombak pada tahun 2015.
Dia juga akan mempertimbangkan untuk memfailkan rayuan mempertikaikan tentang Surat Wakil Kuasa membabitkan sebidang tanah pada tahun 2015 sebagai tidak sah.
“Kami bukan nak mempertikaikan kuasa mahkamah tetapi disebabkan kalah, imej kami pun tercalar.
“Saya bersuara begini pun sebab mereka yang memulakannya dulu apabila mengeluarkan kenyataan bercanggah dengan situasi sebenar yang melukakan hati banyak pihak termasuk ibu saya, Jamilah Shukor.
“Semangat kami untuk menuntut keadilan tidak tamat walaupun tidak menang kes tersebut. Kami  sedang mempertimbangkan untuk memfailkan rayuan ke muka pengadilan bagi memastikan keadilan dapat ditegakkan bagi pihak kami,” tuturnya.
Terdahulu, pada 6 Januari lalu, Putera Hang Jebat, 36, berjaya mengetepikan dakwaan pemalsuan dokumen Surat Wakil Kuasa membabitkan sebidang tanah seluas 0.265 hektar di Kampong Pasir, Gombak yang dibuat oleh dua abangnya, Jefri dan Hang Tuah, tiga tahun lalu.
Mahkamah Tinggi Shah Alam memutuskan Surat Wakil Kuasa itu sah, seterusnya menolak tuntutan Jefri dan Hang Tuah.
Sekadar info, Jefri merupakan anak sulung hasil perkahwinan arwah dengan bintang legenda, Allahyarham Rahmah Rahmat.
Manakala, Hang Tuah pula anak kedua arwah menerusi perkahwinan dengan Jamilah Shukor pada 1973.
Sementara, Putera Hang Jebat dan Putera Hang Nadim pula merupakan haail perkahwinan ketiga Jins Shamsudin bersama Puan Sri Halijah Abdullah. – KOSMO! ONLINE


Lelaki lemas ketika menjala ikan
Oleh MOHD. RAFIE AZIMI

31 Januari 2023, 10:00 pm
JITRA – Seorang lelaki mati lemas selepas dipercayai terjatuh ke dalam sungai ketika menjala ikan dalam kejadian di Kampung Batu 6, Jalan Sanglang-Kodiang, dekat sini hari ini.
Ketua Balai Bomba dan Penyelamat (BBP) Jitra, Penolong Kanan Penguasa Bomba Bustan Karudin berkata, pihaknya menerima panggilan kecemasan mengenai kejadian itu kira-kira pukul 4.59 petang tadi.
Katanya, operasi mencari mangsa dilakukan lima anggota diketuai Pegawai Bomba Kanan II Mohd. Sharifudin Yaakob.
“Anggota melakukan operasi pencarian di permukaan sungai dengan dibantu penduduk kampung.
“Mangsa kemudian ditemui kira-kira pukul 5.39 petang tadi sebelum disahkan telah meninggal dunia oleh pegawai perubatan Kementerian Kesihatan,” katanya di sini hari ini. – KOSMO! ONLINE.


Anwar zahir penghargaan buat pemenang Anugerah Sukan Negara (ASN) 2021
Oleh KOSMO!

31 Januari 2023, 11:08 pm
PETALING JAYA – Perdana Menteri, Datuk Seri Anwar Ibrahim, menzahirkan penghargaan kepada semua penerima Anugerah Sukan Negara (ASN) buat kali kelima edisi 2021, hari ini.
Dalam masa sama menerusi Facebook, beliau turut yakin prestasi atlet-atlet negara dapat dilonjakkan jika bakat mereka direncana dengan baik.
“Saya di acara itu untuk bersama meraikan atlet-atlet negara yang gigih meletakkan nama negara di peta dunia melalui lapangan sukan dalam pelbagai kategori.
“Saya amat yakin jika bakat dan kegigihan mereka ini didukung dengan perencanaan kebijakan yang baik, ia mampu melonjakkan prestasi serta komitmen atlet-atlet kita dalam bidang sukan yang diceburi.
“Sekalung penghargaan kepada semua penerima anugerah hari ini dan yang terus komited mengharumkan nama negara melalui arena sukan,” ujarnya.
Menerusi majlis anugerah tersebut, jaguh berbasikal, Datuk Mohd Azizulhasni Awang dan ratu terjun, Datuk Pandelela Rinong diumum sebagai Olahragawan dan Olahragawati Kebangsaan dalam Majlis Anugerah Sukan Negara 2021 yang berlangsung di Majlis Sukan Negara, Bukit Jalil, hari ini.

Bagi kategori Olahragawan dan Olahragawati Paralimpik Kebangsaan pula, dimenangi oleh Bonnie Bunyau Gustin (Para Powerlifting) dan Brenda Anellia Larry.
Sementara itu, kategori Jurulatih Lelaki dan Wanita Kebangsaan dimenangi oleh Jamil Adam (para powerlifting) dan Wendy Chai De-Choo (tenpin boling).
Pemenang bagi Pasukan Lelaki Kebangsaan di rangkul oleh Aaron Chia / Soh Wooi Yik (badminton) manakala Pasukan Wanita Kebangsaan, berjaya dimiliki Natasha Mohamed Roslan, Faten Najihah Ahmad Faik, Siti Safiyah Amirah Abdul Rahman, Nur Syazwani Sahar (tenpin boling).
Menerima Anugerah Tokoh Sukan, Datuk Norminshah Sabirin (bola jaring), muncul sebagai penerima sementara Anugerah Kepimpinan Sukan pula milik Huang Ying How (skuasy).
Melengkapi majlis, Anugerah Khas turut menemui pemiliknya iaitu Mohd Zaki Abd Rahman, Subkhiddin Mohd Salleh dan Chan Foong Keong. – KOSMO! ONLINE.


Tekanan di dada punca lelaki kurang siuman maut di Masjid Pulau Melaka
Oleh ROHANA MOHD. NAWI

31 Januari 2023, 9:51 pm
KOTA BHARU – Kematian seorang lelaki kurang siuman selepas mengamuk dan bergelut dengan pengawal keselamatan di Masjid Pulau Melaka di sini kelmarin berpunca daripada tekanan pada bahagian dada mangsa.
Ketua Polis Kelantan, Datuk Muhamad Zaki Harun berkata, hasil bedah siasat di Hospital Raja Perempuan Zainab II di sini mendapati, tekanan pada bahagian tersebut mengakibatkan pendarahan pada bahagian paru-parunya.
“Selain itu, terdapat kesan calar akibat lebam dan luka pada beberapa bahagian tubuh mangsa,” katanya dalam satu kenyataan sebentar tadi.
Kosmo! hari ini melaporkan, lelaki kurang siuman yang maut selepas bergelut dengan pengawal keselamatan di Masjid Pulau Melaka di sini kelmarin, berkali-kali melaungkan bahawa dia merupakan dajal yang dihantar Tuhan.
Bukan itu sahaja, dia turut menepuk dadanya berkali-kali sebelum menyerang seorang wanita yang berada di kawasan itu pada pukul 6.30 petang.
Muhamad Zaki dalam satu kenyataan semalam berkata, pengawal keselamatan yang bertugas di masjid itu datang untuk menahan lelaki tersebut sebelum berlaku pergelutan antara mereka.

“Semasa pergelutan, beberapa pelajar Maahad Tahfiz Tok Guru telah membantu pengawal keselamatan itu. Selepas berjaya menahan mangsa, pelajar tahfiz itu telah melaporkan kejadian tersebut kepada polis.
“Semasa anggota polis tiba di lokasi kejadian, mangsa berada dalam keadaan terbaring dan sudah meninggal dunia,” katanya. – KOSMO! ONLINE.


UMNO pecat Tun Faisal
Oleh KOSMO!

31 Januari 2023, 10:45 pm
PETALING JAYA – Bekas Timbalan Ketua UMNO Bahagian Putrajaya, Datuk Tun Faisal Ismail Aziz dipecat daripada parti itu berkuat kuasa serta-merta.
Beliau dalam satu hantaran di Facebook memaklumkan bahawa telah menerima surat pemecatan tersebut pada pukul 4.28 petang melalui aplikasi WhatsApp setelah dihubungi Ibu Pejabat UMNO.
Bagaimanapun katanya, terdapat beberapa perkara dianggap menarik di dalam surat berkenaan di mana dimaklumkan beliau masih dirujuk sebagai Timbalan Ketua UMNO Bahagian.
“Maksudnya jika sesiapa digantung keahlian mereka, gelaran jawatan mereka masih kekal walaupun hak keahlian mereka digantung. Jadi DS (Datuk Seri) Hishammuddin masih boleh digelar Ketua UMNO Bahagian dan bukan ‘bekas’ atau ‘mantan’ seperti yang dirujuk oleh media terhadap saya sebelum ini.
“Perkara ke-2 yang menarik adalah, sepertinya Datuk Ahmad Maslan terlupa hendak menyenaraikan nama saya dalam senarai sembilan ahli UMNO Putrajaya yang digantung,” katanya.
Susulan itu juga katanya, beliau mengambil keputusan untuk tidak membuat rayuan kerana keputusan sudah dijangka, lebih-lebih lagi apabila Majlis Kerja Tertinggi  (MKT) dan Presiden UMNO, Datuk Seri Ahmad Zahid Hamidi tidak terbuka untuk menerima kritikan.

“Ketika saya bercakap perkara yang benar dulu pun berkenaan pengkhianatan Zahid terhadap dasar parti, saya tetap dihukum kononnya kerana memfitnah.
“Saya ucapkan terima kasih kepada UMNO dan pemimpin-pemimpinnya yang telah berjuang atas dasar Agama, Bangsa dan Tanah Air, sehingga berjaya mengangkat dan memartabatkan kedudukan agama Islam sebagai Agama Persekutuan negara.
“Menghalang negara ini dari menjadi sebuah negara sekular dan menghalang kehendak parti-parti tertentu yang mahu menyamaratakan kedudukan Islam dengan agama-agama lain, serta mengangkat dan membela kedudukan orang Melayu dan Bumiputera,” ujarnya.
Dalam pada itu, beliau turut menegaskan bahawa penentangannya adalah terhadap individu dan bukan terhadap UMNO kerana menurutnya, UMNO dan Barisan Nasional tiada masalah serta jelas prinsip perjuangannya. – KOSMO! ONLINE


[VIDEO] Aksi teruja pelajar kongsi markah cemerlang cuit hati netizen
Oleh KOSMO!

31 Januari 2023, 9:37 pm
PETALING JAYA – Aksi teruja seorang pelajar berkongsi keputusan peperiksannya yang cemerlang kepada ibunya mendapat perhatian orang ramai.
Rakaman video yang dikongsi di TikTok ibu kepada kanak-kanak itu turut tular sehingga ditonton lebih 600,000.
Melalui video itu, kanak-kanak tersebut teruja apabila keputusan peperiksaan Kelas Agama dan Fardhu Ain (KAFA) memperoleh markah yang tinggi.
“Sirah kan ada adik tak baca sangat kan, dapat seratuih (100) mak hang,” seloroh kanak-kanak itu.
Tinjauan di ruangan komen mendapati rata-rata pengguna memuji kepintaran kanak-kanak itu selain kemesraan antara dua beranak itu.
“Ibu bapa patut lakukan ini, benda ini yang menjadikan anak-anak bijak. Bila balik sekolah pastikan anak-anak teruja nak bercerita apa berlaku di sekolah,” kata Pudding.

“Pasti ibu bapa adik ini bagus dalam mendidik anak, tahniah,” kata Yusri.
“Suka reaksi ibu adik ini. Saya mahu jadi ibu yang menyokong begini, terbaik. Ibu yang baik hasilkan anak yang baik,” kata Iced. – KOSMO! ONLINE

@k.mirahalibudak suka sekolah😂😂♬ Ku Ingin Sekolah – Frengky & Friends


Amaran hujan lebat di empat negeri malam ini
Oleh KOSMO!

31 Januari 2023, 7:46 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan lebat, ribut petir berserta angin kencang di empat negeri hingga 9 malam ini.
Menerusi satu kenyataan di laman laman sesawangnya MetMalaysia memaklumkan, ia dijangka berlaku dibeberapa daerah melibatkan negeri Perak, Selangor, Sarawak dan Sabah.
“Di Perak melibatkan daerah Larut, Matang Dan Selama, Kuala Kangsar, Kinta, Perak Tengah, Kampar, Hilir Perak dan Batang Padang) dan Selangor di daerah Klang.
“Di Sarawak dijangkq berlaku di satu daerah iaitu Limbang manakala Sabah di Pedalaman (Sipitang dan Beaufort), Pantai Barat (Papar, Putatan, Penampang, Kota Kinabalu, Tuaran dan Ranau) dan Sandakan,” kata kenyataan itu. – KOSMO! ONLINE.


Proton Commerce agihkan 22,467 pinjaman kepada pembeli kenderaan
Oleh KOSMO!

31 Januari 2023, 7:07 pm
PETALING JAYA – Cabang pinjaman kewangan Proton, Proton Commerce Sdn. Bhd. (Proton Commerce) telah mencatatkan rekod baharu bagi pengeluaran pinjaman pada tahun ini yang mana jumlah pengeluaran pinjaman meningkat sebanyak 54 peratus.
Proton Commerce yang ditubuhkan pada 27 Oktober 2003 adalah usaha sama antara Proton Edar dan CIMB bertujuan untuk menyediakan pinjaman kewangan untuk pembeli Proton.
Ketua Pegawai Eksekutifnya, Mooi Fi Phang berkata, tahun lalu pihaknya telah  mengeluarkan sebanyak 22,467 pinjaman kepada pembeli Proton.
Angka itu dicapai selepas lapan daripada dua belas bulan mencatat lebih daripada 2,000 pinjaman dengan bulan September mencapai angka tertinggi sepanjang masa iaitu sebanyak 2,872.

“Secara keseluruhan, pertumbuhan volum adalah sebanyak 54 peratus berbanding tahun 2021. Pada masa yang sama, perkembangan jumlah pengeluaran dicerminkan dengan peningkatan dalam kadar kelulusan pinjaman di mana bulan Mei dan Jun mencapai kadar kelulusan tertinggi,” katanya dalam kenyataan yang dikeluarkan di sini.
Fi Phang menerangkan, bermula dari suku keempat tahun 2021, Proton Commerce telah
menjadi peneraju pasaran  selama lima suku berturut-turut dan pada bulan November sebanyak  32 peratus daripada jumlah unit Proton Saga dibiayai olehnya, satu lagi tanda tinggi baharu.

“Proton menghadapi permulaan yang sukar bagi tahun 2022 dan ini memberi kesan kepada Proton
Commerce. Walau bagaimanapun, kami sempat memulihkan keadaan dan menebus semula peluang yang terlepas untuk muncul dengan rekod pengeluaran baharu.
“Untuk tahun 2023, kami menyasarkan untuk meningkatkan volum dan kadar kelulusan yang lebih tinggi lagi dengan mengambil kesempatan terhadap populariti berterusan model Proton serta pengenalan model baharu,” ujarnya.
Pada tahun 2023, Proton Commerce telah mengumumkan manfaat baharu untuk pelanggannya yang mana berkuat kuasa serta-merta, kesahihan Letter Of Undertaking (LOU) yang dikeluarkan akan dilanjutkan daripada 90 hari kepada 180 hari yang akan memudahkan pembeli model Proton yang menghadapi masa menunggu yang lama untuk varian pilihan mereka. -KOSMO!ONLINE


Kanabis dan ketum mungkin ‘halal’ di Malaysia?
Oleh Abdul Rahman Razali

31 Januari 2023, 7:10 pm
Kanabis dan ketum mungkin ‘halal’ di Malaysia? | 15 MINIT MMTV 31 JANUARI 2023.


Adik mangsa penderaan mohon fasakh buat Jahidah
Oleh KAMARIAH KHALIDI

31 Januari 2023, 7:55 pm
PUTRAJAYA – Wanita yang dipukul suami sehingga koma dan terlantar, Jahidah Nordin, 45, telah membuat permohonan tuntutan fasakh di Mahkamah Syariah Seremban pada Jun tahun lalu.
Permohonan tersebut difailkan menerusi adik mangsa, Fauziah Nordin memandangkan keadaan Jahidah yang masih lagi terlantar dan dijaga olehnya di Sendayan, Negeri Sembilan.
Menurut Fauziah, proses permohonan fasakh itu dibuat menerusi peguam dari Yayasan Bantuan Guaman Kebangsaan (YBGK) dan fail tersebut telah pun dibuka pada awal Januari ini.
Katanya, seluruh ahli keluarganya juga tidak mahu Jahidah mempunyai apa-apa hubungan dengan suaminya selepas kejadian tragis yang menimpa kakak sulungnya itu.
“Disebabkan kakak tidak boleh berbuat apa-apa dan masih terlantar, jadi permohonan itu dibuat melalui saya dan ia perlu melalui beberapa proses.
“Dan sekarang ini kita hanya menunggu perkembangan selanjutnya daripada pihak peguam untuk hubungi kami,” katanya ketika ditemui pemberita selepas Majlis Sumbangan Tabung Kasih kepada waris mangsa keganasan rumah tangga, Jahidah Nordin yang digerakkan oleh penyanyi, Sufian Suhaimi melalui jenamanya, BabyPian.

Mengulas mengenai keadaan terkini kakaknya, Fauziah berkata, keadaan Jahidah masih sama dan tiada sebarang perubahan atau tindak balas yang ditunjukkan.
Ditanya mengenai inisiatif sumbangan yang disalurkan menerusi Tabung Kasih oleh jenama BabyPian, Fauziah amat berterima kasih dan bersyukur atas keprihatinan penyanyi berkenaan terhadap situasi yang menimpa kakaknya.
“Dapat lah meringankan beban kami untuk menjaga kakak serta untuk membesarkan anak lelakinya sehingga besar dan bersekolah kelak.
“Kakak pun ada pencen tapi itulah kita tak tahu macam mana keadaan di masa hadapan sebab sekarang ini semuanya memerlukan wang termasuk kos penjagaan dan rawatannya,” katanya. – KOSMO! ONLINE.


Fahmi Fadzil dilantik jurucakap Kerajaan Perpaduan
Oleh KOSMO!

31 Januari 2023, 8:06 pm
PETALING JAYA – Menteri Komunikasi dan Digital, Fahmi Fadzil telah dilantik sebagai jurucakap bagi Kerajaan Perpaduan untuk berhadapan dengan media.
Jelas Fahmi, dalam mesyuarat Kabinet dua minggu lepas, Perdana Menteri Datuk Seri Anwar Ibrahim telah mengeluarkan arahan supaya beliau dan kementeriannya bertindak sebagai wakil atau jurucakap bagi kerajaan terutama ketika berhadapan dpihak media.
Fahmi berkata, sidang media selepas mesyuarat Kabinet pada setiap hari Rabu akan dikendalikan beliau sekiranya Perdana Menteri tidak dapat hadir.
“Mana-mana minggu sebagai contohnya Perdana Menteri tidak dapat anjurkan sidang media mingguan, maka saya dan KKD akan usahakan,” katanya.
Fahmi berkata, antara peranan sebagai jurucakap kerajaan adalah, pihak media boleh merujuk kepadanya untuk mendapatkan kepastian terhadap isu-isu yang perlu mendapatkan pengesahan.
“Ini bagi memastikan kementerian atau menteri yang tepat untuk dirujuk bagi mendapatkan maklum balas,” katanya. – KOSMO! ONLINE.


Video pelik anteater ada dua kepala
Oleh KOSMO!

31 Januari 2023, 7:25 pm
BOSTON –  Satu klip video menunjukkan seekor haiwan mamalia pemakan semut dikenali sebagai anteater mempunyai dua kepala dan dirakam di sebuah zoo di Boston, Amerika Syarikat (AS) menyebabkan netizen berasa hairan, lapor portal berita MailOnline semalam.
Klip video itu dikongsi di laman Twitter minggu lalu. Ia menunjukkan haiwan tersebut makan daripada sebatang kayu balak tetapi mempunyai satu lagi kepala putih yang berbulu.
Haiwan tersebut menggerakkan muncungnya di sepanjang kulit kayu balak itu, dengan ‘kepala’ kedua mengikutinya secara serentak.
Video tular itu disiarkan di Twitter oleh pengguna, @buitengebieden.
Rakaman itu mendapat lebih 26 juta tontonan. Klip video itu dirakam di Zoo Franklin Park, Boston, Massachusetts.
Seorang netizen berkata: “Saya fikir ia mempunyai dua kepala. Saya mengambil masa lima minit untuk memastikan saya masih waras, manakala seorang lagi berkata klip video ini membuatkan saya tidak waras”.

“Saya masih tidak faham apa yang berlaku. Makhluk berkepala dua, Seekor anteater dan seekor lagi kambing. Tiga kaki dan ekor merak? Kenapa  ia seperti memakai kasut?,” tambah netizen lain.
Sebenarnya, anteater tersebut mempunyai hanya satu kepala,  manakala kepala kedua yang dilihat itu ialah kaki kirinya dan ia merupakan bentuk penyamaran haiwan tersebut.
Haiwan itu mempunyai kaki yang kelihatan seolah-olah mempunyai hidung dan mata. Ia  merupakan penyamaran pintar untuk menakutkan haiwan pemangsa lain. – Agensi


Peniaga kedai makan warga Thailand maut kemalangan
Oleh NIK NUR IZZATUL HAZWANI NIK ADNAN

31 Januari 2023, 7:04 pm
DUNGUN – Seorang peniaga kedai makan warga Thailand maut selepas kereta Perodua Viva dipandunya bertembung dengan sebuah lori di Kilometer 80, Jalan Jerangau-Jabor berhampiran persimpangan Universiti Teknologi Mara (UiTM) Bukit Besi di sini hari ini.
Dalam kejadian kira-kira pukul 1.45 tengah hari itu, mangsa, Aminoh Ismail, 39, meninggal dunia akibat kecederaan parah di bahagian kepala.
Ketua Polis Daerah Dungun Superintendan Baharudin Abdullah berkata, sewaktu kejadian, wanita terbabit dikatakan dalam perjalanan pulang ke rumahnya di Kampung Bukit Besi dari Bandar Al Muktafi Billah Shah (AMBS) di sini.
“Kereta Perodua Viva dipandu mangsa dikatakan tiba-tiba hilang kawalan dan terbabas ke laluan bertentangan sebelum merempuh sebuah lori.
“Mayat mangsa yang tersepit di tempat duduk pemandu kemudiannya telah dikeluarkan pasukan bomba,” katanya di sini hari ini.
Baharudin berkata, mayat mangsa telah dibawa ke Unit Forensik Hospital Dungun untuk tindakan lanjut.

Tambah beliau, pemandu lori berusia 36 tahun yant berasal dari Kuantan, Pahang tidak mengalami sebarang kecederaan. – KOSMO! ONLINE.


Hong Seng miliki Innovative Holdings dengan nilai RM30.855 juta
Oleh KOSMO!

31 Januari 2023, 6:50 pm
PETALING JAYA –  Hong Seng Consolidated Berhad (Hong Seng) telah memiliki  51 peratus  kepentingan  dalam Innov8tif Holdings Sdn Bhd (Innov8tif Holdings) yang kini memiliki Innov8tif Solutions Sdn. Bhd. (Innov8tif Solutions) dan Xendity Sdn Bhd ( Xendity) untuk nilai pertimbangan berjumlah RM30.855 juta.
Innov8tif Solutions dan Xendity yang dikenali sebagai Innovative Holdings Group (Innovative Holdings) itu terlibat dalam perkhidmatan berkaitan orientasi digital dan pengesahan identiti (IDV) serta perniagaan yang mengkhusus dalam teknologi IDV untuk menyokong proses e-KYC dan anti-penipuan.
Ia turut terlibat dalam bidang  automasi proses onboarding pelanggan serta penyelesaian pengesahan biometrik mudah alih dengan kehadiran dalam pasaran Malaysia, Singapura, Indonesia, Thailand, Filipina dan Kemboja.
Segmen pelanggan utama adalah telekomunikasi, perbankan, perkhidmatan kewangan, insurans, firma pelaburan dan kerajaan.
Pengarah Eksekutif Hong Seng, Lester Chin berkata, Innovative Holdings kini telah menggabungkan dan mempertingkatkan keupayaan, sumber dan pengalaman kedua-dua syarikat sekali gus menambah bidang penyelidikan dan pembangunan (R&D) dalam tawaran perkhidmatannya.
“Kemajuan dalam R&D akan membolehkan suite digital universal atau suite e-Nation yang dikenali sebagai penyelesaian Akses Digital Seluruh Negara (DNA) yang mampu memperkasakan pendigitalan Malaysia seperti mana-mana negara maju yang lain.

“Penyelesaian DNA yang terpakai di seluruh industri akan memudahkan penukaran dan pengesahan ID digital yang lancar dengan menghubungkan sektor awam dan swasta bersama-sama ke arah negara digital.
“Dengan adanya DNA, semua proses pengesahan merentas agensi dan jabatan seperti Jabatan Pendaftaran Negara, Jabatan Imigresen Malaysia, Bank Negara, bank digital, Suruhanjaya Syarikat Malaysia dan perkhidmatan lain akan dipermudahkan kerana semuanya akan diperkemaskan.
“Ini selaras dengan inisiatif MyDIGITAL yang mencerminkan aspirasi kerajaan untuk mengubah Malaysia menjadi negara berpendapatan tinggi yang memberi tumpuan kepada pendigitalan dan merupakan perintis serantau dalam ekonomi digital,” katanya dalam kenyataan yang dikeluarkan di sini semalam.
Chin menjelaskan,  Hong Seng telah mengadakan sesi perundingan dengan jabatan kerajaan yang berkaitan mengenai pelaksanaan suite digital sejagat dan maklum balas setakat ini adalah positif.
Sehubungan itu, Kumpulan akan membentangkan cadangan penuhnya kepada Kerajaan Malaysia apabila ia telah mensinergikan perniagaan Innov8tif Holdings dan Xendity.
“Kami percaya bahawa penerokaan usaha niaga ke dalam industri digital adalah tepat pada masanya dan ia dijangka menyumbang secara positif kepada prospek perniagaan Hong Seng dengan menggabungkan aliran pendapatan baharu daripada sektor yang berprospek baik,” katanya. -KOSMO!ONLINE


Lebih 500 wanita Jepun guna bank sperma
Oleh KOSMO!

31 Januari 2023, 8:15 pm
TOKYO  – Lebih daripada 500 wanita di Jepun menggunakan khidmat bank  sperma yang berpangkalan di Denmark dalam tempoh tiga tahun dan enam bulan setakat Oktober tahun lalu, lapor portal berita Jepan Times semalam.
Angka itu didedahkan oleh Cryos International iaitu bank sperma terbesar dunia. Ia menunjukkan permintaan domestik di Jepun yang semakin meningkat untuk menggunakan khidmat  institusi tersebut.
Bank itu mempunyai kira-kira 1,000 penderma berdaftar dan menjual sperma kepada wanita bujang, minoriti seksual dan wanita dengan suami tidak subur di negara matahari terbit tersebut. Institusi sperma itu melancarkan perkhidmatan rundingan dan maklumat kepada pelanggan di Jepun secara rasmi pada Mac 2019.
Dengan hanya sekitar 150 pelanggan di Jepun pada November 2020, penerima sperma bank tersebut melonjak lebih tiga kali ganda dalam masa kira-kira dua tahun sehingga Oktober 2022.
Sebuah kumpulan Parlimen sedang membincangkan undang-undang untuk membantu teknologi kelahiran dengan menggunakan sperma atau ovum yang didermakan di Jepun.
Namun, rang undang-undang pada Mac lalu itu menunjukkan bahawa transaksi sperma secara komersial akan dilarang.

Hiromi Ito yang mengetuai operasi Cryos International Jepun menyatakan kesediaannya untuk mula ‘merekrut’ penderma di Jepun dengan menyatakan, wanita yang menginginkan anak tidak akan berputus asa.
Menurutnya, golongan itu sebaliknya akan beralih kepada transaksi dari individu ke individu lain  yang melibatkan risiko seperti penyakit berjangkit. – Agensi


Komet hijau muncul setiap 50,000 tahun lintas Bumi esok
Oleh KOSMO!

31 Januari 2023, 5:30 pm
WASHINGTON – Sebutir komet berwarna hijau yang mengorbit Matahari sekali setiap 50,000 tahun akan terbang tepat melintasi Bumi esok, lapor portal berita MSN semalam.
Ia yang turut dikenali sebagai komet C/2022 E3 (ZTF) akan melintas pada kedudukan paling dekat dengan Bumi, manakala  penduduk Kanada berada di tempat yang paling sesuai untuk melihatnya.
Komet ialah batu angkasa  berais dan apabila hampir dengan matahari, ia mula mencair dan menghasilkan jejak-jejak gas.
ZTF   pertama kali dikesan pada Mac 2022 oleh Kemudahan Sementara Zwicky di San Diego, California, Amerika Syarikat (AS).
Komet itu mengorbit Matahari hanya sekali setiap 50,000 tahun dan mengelilinginya pada 12 Januari lalu dan kini menuju ke Bumi dalam perjalanan keluar dari Sistem Suria.
“Pada masa ini, sudah tentu terlalu samar untuk dilihat dengan mata kasar,” kata Paul Wiegert iaitu seorang profesor di Jabatan Fizik dan Astronomi, Universiti Barat di London, Ontario, Kanada.

Bagaimanapun, beliau berkata, ia akan menjadi lebih cerah menjelang penghujung bulan dan  boleh dilihat dengan mata kasar.
Cara terbaik untuk mencarinya di lokasi anda ialah dengan menggunakan laman web TheSkyLive.com.
Laman itu membolehkan anda memasukkan lokasi anda dan banyak maklumat diperoleh termasuk kecerahan komet, buruj di mana ia boleh ditemui dan juga peta lokasinya. – Agensi


Guru OKU mangsa diskriminasi terkilan, aduan kepada Menteri tiada respon
Oleh KOSMO!

31 Januari 2023, 6:42 pm
PETALING JAYA – Gara-gara tidak tahan menjadi mangsa diskriminasi di tempat kerjanya, seorang guru yang juga orang kelainan upaya (OKU) penglihatan terpaksa mengutuskan surat buat Menteri Pendidikan, Fadhlina Sidek.
Menerusi surat yang dikongsi di laman Kami Guru Malaysia, guru terbabit menyatakan dia telah menghantar surat menerusi emel kepada Menteri serta Timbalan Menteri Pendidikan.
Surat yang dikongsi di laman Facebook Kami Guru Malaysia hari ini.
Bagaimanapun katanya, sehingga kini tiada maklum balas yang diterima oleh pihaknya berkaitan surat itu.
“Salam sejahtera rakan Pendidik, saya guru OKU buta yang sedang mengalami isu buli di tempat kerja. Saya telah pun emel isu ini kepada Menteri dan Timbalan Menteri.
“Tetapi belum menerima sebarang respon. Saya juga telah pm (mesej peribadi) akaun Messenger YB Menteri dan juga Timbalan namun tetap tiada jawapan,”tulisnya.
Menurut guru terbabit, sebelum ini beliau telah ke Kementerian Pendidikan di Putrajaya dan pembantu peribadi Menteri menyuruhnya menulis emel dan dia telah berbuat demikian.

“Isu ini juga adalah dalam pengetahuan pihak kaunseling Pejabat Pendidikan Daerah (PPD) dan Jabatan Pendidikan Negeri serta bahagian penjawatan PPD.
“Saya amat kecewa dan terkilan kerana tiada pihak sudi membantu. Mohon pandangan rakan pendidik sekalian,” katanya.
Bagaimanapun surat tersebut tidak menyatakan secara terperinci bentuk diskriminasi yang dialami mangsa serta lokasi sekolah yang terlibat.
Susulan perkongsian itu, rata-rata netizen telah meninggalkan pelbagai komen antaranya meminta perincian diskriminasi yang berlaku terhadap mangsa.
“Kena tahu cerita sebenar dulu, lagi pun kalau dah ada dalam pengetahuan kaunselor PPD, perkara ini akan dibangkitkan dalam mesyuarat dan akan berlaku satu siasatàn untuk mensahihkan laporàn berkenaan.
“Seterusnya jika ada kebenarannya maka satu tindakan yang wajar akan diambil,” kata Jamaluddin Abdul Ghani.
Turut meninggalkan komen adalah seorang lagi pengguna dikenali sebagai Faizal Paren.
“Bertabahlah cikgu saya juga OKU penglihatan cuma nasib kita berbeza,” ujarnya. -KOSMO! ONLINE


UMNO jumpa ROS usul tiada pemilihan 2 jawatan
Oleh ISKANDAR SHAH MOHAMED

31 Januari 2023, 6:27 pm
SHAH ALAM – UMNO telah mengadakan pertemuan dengan Jabatan Pendaftaran Pertubuhan (ROS) bagi memberi penjelasan terperinci mengenai usul tambahan dua jawatan tertinggi tidak dipertandingkan pada pemilihan parti itu nanti.
Setiausaha Agungnya, Datuk Seri Ahmad Maslan berkata, pertemuan itu dihadiri beliau bersama tiga ahli parti di Ibu Pejabat ROS di Putrajaya, kira-kira pukul 11.30 pagi tadi.
Kata beliau, pihaknya membawa dokumen disediakan peguam dan memberi penjelasan kepada Ketua Pengarah jabatan berkenaan, Nawardi Saad.
“Saya menyatakan bahawa tiada sebarang pelanggaran peraturan mesyuarat atau perlembagaan UMNO berkaitan usul itu.
“Lebih 90 peratus perwakilan yang menghadiri perhimpunan agung itu bersetuju dengan usul nombor lapan iaitu jawatan Presiden dan Timbalan Presiden tidak dipertandingkan,” katanya ketika ditemui pada Majlis Dialog Belanjawan 2023 di Dewan Jubli Perak Bangunan Sultan Salahuddin Abdul Aziz Shah di sini, hari ini.
Jelas Ahmad, beliau sudah menjawab segala pertanyaan daripada pasukan ROS itu dengan rapi dan sebaik mungkin.

“Semua jawapan itu berdasarkan peraturan dan perlembagaan sedia ada UMNO.
“Sesi pertemuan dan perbincangan berkenaan berjalan dengan baik serta profesional antara kedua-dua pihak,” ujarnya.
Tambah beliau, pihaknya juga akan menyerahkan dokumen tambahan kepada ROS pada Khamis ini untuk diteliti lanjut.  -KOSMO! ONLINE.


Tubuh satu rejimen APM di 222 parlimen seluruh negara
Oleh MOHD SHARKAWI LONDING

31 Januari 2023, 6:02 pm
BATU PAHAT – Kerajaan mengarahkan Ketua Pengarah Angkatan Pertahanan Awam Malaysia (APM) untuk menubuhkan pasukan APM dengan kekuatan satu rejimen bagi setiap parlimen seluruh negara.
Timbalan Perdana Menteri, Datuk Seri Dr. Ahmad Zahid Hamizi berkata, pasukan itu diwujudkan bagi memberi bantuan melibatkan banjir, kebakaran serta kemalangan selain beberapa keperluan lain di 222 parlimen.
“Saya telah meminta Ketua Pengarah Angkatan Pertahanan Awam Malaysia (APM) untuk menubuhkan pasukan pertahanan awam dengan jumlah satu rejimen bagi tiap-tiap parlimen.
“(Mereka akan diberi) latihan, pakaian seragam dan juga latihan setempat jika berlaku banjir atau kebakaran atau kemalangan dan beberapa keperluan yang lain dan dikoordinasikan di seluruh 222 parlimen seluruh negara, ini dilakukan tahun ini,”katanya.
Beliau berkata demikian pada sidang akhbar selepas melawat mangsa-mangsa banjir di Dewan Orang Ramai Sri Medan, di sini hari ini.
Terdahulu, Ahmad Zahid yang juga Menteri Kemajuan Desa dan Wilayah meninjau keadaan banjir di Kampung Sri Medan di sini.

Sementara itu, beliau berkata, sebanyak lapan buah sekolah yang dijadikan pusat pemindahan sementara (PPS) mangsa banjir akan dibina dewan sekolah sebagai PPS tetap.
Jelasnya, lapan dewan itu akan melibatkan sekolah di negeri Johor dua daerah iaitu di Mersing dan Batu Pahat.
“PPS menggunakan banyak sekolah dan sekolah itu merupakan berada di kawasan lebih tinggi daripada banjir maka mana-mana sekolah dijadikan pusat pemindahan sementara maka ‘smartpartnership’ antara Nadma (Agensi Pengurusan Bencana Negara).
“Lapan sekolah dahulu di Mersing dan Batu Pahat untuk membina dewan-dewan sekolah yang akan dijadikan PPS tetap bagi sekolah itu, diluar musim banjir dewan-dewan itu boleh digunakan pihak sekolah terutamanya untuk aktiviti sekolah,”katanya.
Dalam pada itu, Ahmad Zahid yang juga Ahli Parlimen Bagan Datuk berkata, beberapa cadangan penyelesaian untuk menangani dan mendepani masalah banjir dilakukan di Batu Pahat dengan peruntukan RM2 juga.
Ujar beliau, antaranya ialah melakukan penyelenggaraan bagi mendalamkan atau mengorek parit-parit di kawasan terjejas agar dapat mengalirkan limpahan air dan banjir termenung.
Selain itu katanya, sebanyak RM5 peruntukan daripada Nadma disalurkan kepada agensi pelaksana iaitu Jabatan Pengaliran dan Saliran (JPS) untuk membeli pam air berkuasa tinggi bagi mengatasi masalah banjir termenung di negeri ini.-KOSMO! ONLINE.


Syarikat China pamer wang membukit sebelum beri bonus
Oleh KOSMO!

31 Januari 2023, 6:05 pm
BEIJING – Sebuah firma China menjadi bualan susulan klip video menunjukkan ia menyusun wang tunai sebanyak AS$9 juta (RM38.28 juta) di atas pentas sebelum menyerahkannya sebagai bonus akhir tahun kepada pekerja-pekerja yang layak, lapor portal berita Wion News semalam.
Menurut media tempatan, acara itu dianjurkan oleh firma kren, Henan Mine di wilayah Henan, manakala video tersebut telah tersebar di media sosial sejak 17 Januari lalu.
Ia menunjukkan  wang tunai bertimbun di atas pentas dalam bentuk piramid dan ada pekerja terpaksa dibantu untuk membawa begitu banyak wang bonus yang diterima.
Tiga pengurus jualan berprestasi terbaik menerima lima juta yuan (RM3.15 juta) setiap seorang, manakala 30 yang lain mendapat sekurang-kurangnya satu juta yuan (RM630,150), lapor agensi Jiemian News,  memetik seorang pengurus yang tidak dinamakan daripada Jabatan Perhubungan Awam syarikat itu.
“Kami mengadakan mesyuarat akhir tahun pada malam 17 Januari lalu dan memberikan bonus  61 juta yuan (RM38.4 juta) secara keseluruhan kepada 40 pengurus jualan,” dia dipetik  sebagai berkata.
Syarikat itu juga menganjurkan pertandingan mengira wang tunai, tambah pekerja tersebut.

Syarikat Henan Mine yang diasaskan pada 2002,  mempunyai lebih 5,100 pekerja di 380 pejabat di China dan seluruh dunia, demikian menurut laman web rasminya.
Syarikat itu merekodkan  jualan sebanyak 9.16 bilion yuan (RM5.77 bilion) pada 2022, meningkat  23 peratus berbanding tahun sebelumnya. – Agensi


Saksi kes samun warga emas diminta tampil
Oleh ASLIZA MUSA

31 Januari 2023, 6:08 pm
IPOH – Polis meminta saksi kejadian kes samun seorang lelaki warga emas di sebuah stesen minyak di Klebang Jaya, Chemor dekat sini tampil membantu siasatan.
Ketua Polis Daerah Ipoh, Asisten Komisioner Yahaya Hassan berkata, kejadian itu berlaku pada pukul 9.48 pagi semalam ketika mangsa berusia 65 selesai mengisi minyak.
Katanya, dua lelaki tidak dikenali yang memakai baju berwarna hitam telah berhenti di belakang motosikal mangsa dan meragut rantai leher emas miliknya.
“Mangsa dalam kejadian ini tidak mengalami kecederaan. Anggaran kerugian yang dialaminya berjumlah RM5,000.
“Siasatan lanjut sedang dijalankan bagi mengesan suspek dan kes disiasat mengikut Seksyen 395 Kanun Keseksaan kerana samun berkawan,” katanya di sini hari ini.
Tambahnya, saksi awam yang melihat kejadian atau mempunyai kamera papan pemuka yang merekod maklumat kenderaan suspek diminta tampil membantu siasatan. – KOSMO! ONLINE.


Tiga beranak nyaris maut, SUV rempuh gerai belacan
Oleh DIYANATUL ATIQAH ZAKARYA

31 Januari 2023, 5:57 pm
MELAKA – Nyawa tiga beranak hampir melayang apabila gerai niaga menjual pelbagai produk makanan tradisional termasuk belacan dan cencaluk dirempuh sebuah kenderaan utiliti sukan (SUV) di Kampung Pinang Batang Tiga, Lereh di sini, hari ini.
Dalam kejadian kira-kira pukul 12.15 tengah hari itu, mangsa Abu Bakar Abd Aziz, 56, isteri Junaidah Maarof, 45, dan anak mereka Rabiatul Adawiyah Abu Bakar, 23, masing-masing mengalami kecederaan di kepala serta kaki.
Abu Bakar berkata, kejadian berlaku ketika mereka sekeluarga sedang berbual dengan isteri dan anaknya sedang menyusun stok baharu makanan di dalam kedai, manakala dia berada di kaki lima jalan.
“Ketika kami sedang berbual tiba-tiba sebuah kereta jenis Peugeot dari arah pusat bandar datang melulu dan merempuh gerai belacan kami.
“Anak dan isteri saya terperangkap di dalam gerai dengan keadaan kaki mereka tersepit di antara rak besi jualan dengan kereta tersebut,” katanya ketika ditemui di lokasi.
Ujarnya, dia mengambil masa kira-kira 15 minit untuk mengeluarkan keluarganya sebelum dikejarkan ke hospital bagi mendapatkan rawatan lanjut.

“Kejadian berlaku sangat pantas dan hanya bunyi dentuman kuat dapat didengari disusuli suara anak dan isteri yang menjerit kesakitan meminta tolong.
“Kami sekeluarga masih trauma, ini adalah kejadian pertama sejak 20 tahun berniaga di sini dan saya anggarkan kerugian dialami lebih RM20,000 melibatkan barangan niaga dan dua buah motosikal milik saya serta anak yang diparkir di hadapan gerai,” katanya.
Dalam pada itu, difahamkan pemandu dan seorang penumpang SUV terbabit turut terselamat dan dikejarkan ke hospital. -KOSMO! ONLINE.


Pengarah syarikat beri rasuah lebih RM40,000 direman 4 hari
Oleh EDDY AQMAL MOHAMED HAMIDI

31 Januari 2023, 5:52 pm
PUTRAJAYA – Seorang lelaki yang juga merupakan pengarah di sebuah syarikat direman empat hari selepas dipercayai memberi rasuah dalam bentuk wang perbelanjaan dan tiket penerbangan ke luar negara bernilai lebih RM40,000.
Perintah reman ke atas suspek sehingga 3 Februari ini dikeluarkan oleh Majistret Irza Zulaikha Rohanuddin di Mahkamah Majistret Putrajaya pagi tadi selepas permohonan dibuat oleh Suruhanjaya Pencegahan Rasuah Malaysia (SPRM).
Menurut sumber, suspek yang berusia lewat 40-an itu memberikan habuan tersebut kepada beberapa pegawai di sebuah agensi keselamatan berkaitan teknologi sebagai balasan untuk membantu mendapatkan kontrak kerja kepada syarikatnya.
“Pengarah syarikat yang ditahan itu turut didapati dianugerahkan projek berkaitan teknologi berjumlah kira-kira RM2 juta.
“Beberapa pegawai agensi keselamatan tersebut juga disyaki telah bersubahat dengan suspek dalam mengagihkan kontrak-kontrak berkenaan kepada beberapa syarikat antara tahun 2015 hingga 2020,” katanya hari ini.
Sementara itu, Pengarah Kanan Bahagian Siasatan SPRM, Datuk Seri Hishamuddin Hashim, turut mengesahkan penahanan suspek dan memaklumkan kes disiasat mengikut Seksyen 16 Akta SPRM 2009. – KOSMO! ONLINE.


MA63: Tuntutan dalam rundingan akan dibawa ke Parlimen
Oleh HARRITH HISHAM

31 Januari 2023, 6:15 pm
BANGI – Sebahagian tuntutan dalam Perjanjian Malaysia 1963 (MA63) masih dalam rundingan dan akan dibawa ke Parlimen pada persidangan akan datang.
Timbalan Perdana Menteri, Datuk Seri Fadillah Yusof berkata, bagaimanapun, sebahagian besar daripada tuntutan MA63 itu sudah diselesaikan oleh pemimpin terdahulu termasuk kerajaan yang dipimpin Perdana Menteri, Datuk Seri Anwar Ibrahim.
“(Tuntutan) dia ada banyak daripada dulu lagi ada yang dah selesai. Ia dipanggil (evolusi kuasa).
“Maknanya dari segi kawasan pentadbiran, sudah diserahkan balik kepada Sabah dan Sarawak termasuk perkara yang melibatkan kewangan dan juga perundangan.
“Namun, masih ada lagi yang dirundingkan dan perlu dibawa ke Parlimen. Ini kerana, ada yang perlu ada implikasi kewangan,” katanya.
Beliau berkata demikian ketika ditemui selepas Majlis Anugerah Kecemerlangan Lembaga Minyak Sawit Malaysia (MPOB) 2022 di Ibu Pejabat MPOB, di sini hari ini.

Terdahulu, Kosmo! melaporkan bahawa beberapa perkara utama dalam Perjanjian Malaysia 1963 (MA63) telah berjaya diselesaikan.
Anwar berkata, perkara itu merangkumi pelantikan wakil dalam Ahli Lembaga di Lembaga Hasil Dalam Negeri (LHDN) termasuk bantuan pendidikan dan infrastruktur kesihatan serta peruntukan perbelanjaan tahunan kepada Sabah dan Sarawak. – KOSMO! ONLINE.


Tertembak rakan, anggota polis dijel dua tahun, denda RM10,000
Oleh CHERINE JON

31 Januari 2023, 5:49 pm
SIBU – Seorang anggota polis dijatuhi hukuman penjara dua tahun dan denda RM10,000 oleh Mahkamah Tinggi di sini hari ini selepas didapati bersalah menyebabkan kematian rakan sekerjanya Mei 2021.
Hakim Datuk Christopher Chin Soo Yin menjatuhkan hukuman terhadap Mohamad Nur Alif Mazlan, 27, di bawah Seksyen 304A Kanun Keseksaan.
Beliau turut memerintahkan tertuduh menjalani hukuman itu bermula dari tarikh dia ditangkap pada 6 Mei 2021.
Berdasarkan pertuduhan, Mohamad Nur Alif didakwa menyebabkan kematian ke atas Norhalim Tumiran, 25, antara pukul 5.45 petang hingga 6.30 petang pada 6 Mei 2021 di rumah sewanya di Permai, di sini.
Seramai 17 saksi telah memberi keterangan semasa perbicaraan kes itu.
Tertuduh diwakili peguam bela, Ranbir Singh manakala pendakwaan kes oleh DPP Mark Kenneth Netto. – KOSMO! ONLINE.


Bantahan petisyen Parlimen Masjid Tanah tangguh 7 Februari
Oleh MUHAMMAD SHAHIZAM TAZALI

31 Januari 2023, 5:18 pm
MELAKA – Mahkamah Tinggi di sini hari ini menetapkan tarikh 7 Februari depan bagi keputusan bantahan awal petisyen pilihan raya yang difailkan Barisan Nasional (BN) untuk membatalkan kemenangan Perikatan Nasional (PN) bagi kerusi Parlimen Masjid Tanah.
Hakim Datuk Anselm Charles Fernandis memutuskan demikian bagi membolehkan mahkamah mendapatkan hujahan tambahan daripada peguam kedua-dua belah pihak.
Peguam Mohd. Faizi Che Abu yang mewakili penyandang kerusi, Datuk Mas Ermieyati Samsudin berkata, terdapat dua isu yang memerlukan hujahan lanjutan iaitu berkaitan keperluan setem untuk pelantikan peguam bela dan kajian terhadap hansard Parlimen mengenai peruntukan Seksyen 38 Akta Kesalahan Pilihan Raya 1954.
“Hakim pada pembacaan awal beliau mahu kita hantar lagi (hujahan), ada dua isu pertamanya sumber undang-undang yang menghendaki pelantikan notis peguam bela memerlukan setem Lembaga Hasil Dalam Negeri (LHDN), Akta Setem 1949 dan sebagainya.
“Keduanya hakim meminta pihak pempetisyen menyediakan hujah lanjutan berkaitan debat atau hansard di Parlimen sekiranya ada berkaitan Seksyen 38.
“Hujah ini akan dihantar pada Jumaat (3 Februari) dan hakim akan meneliti dokumen tersebut sebelum membuat keputusan pada 7 Februari depan,” katanya ketika ditemui pemberita selepas prosiding tamat.

Pada 17 Januari lalu, Kosmo! melaporkan, calon BN, Abdul Hakim Abdul Wahid melalui Tetuan Rosfinah & Co. mengemukakan petisyen pada 3 Januari 2023 dalam usaha membatalkan kemenangan Mas Ermieyati dalam Pilihan Raya Umum Ke-15 (PRU15).
Petisyen itu difailkan kerana mendakwa berlaku sogokan berbentuk wang dan jamuan untuk meraih undi.
Pada PRU15, Abdul Hakim yang memperoleh 21,193 undi tewas kepada Ketua Bahagian Parti Pribumi Bersatu Malaysia (Bersatu) Masjid Tanah itu dalam pertembungan empat penjuru dengan majoriti 4,411 undi. – KOSMO! ONLINE


Saksi kejadian kereta terbakar di Seksyen 51 diminta tampil beri maklumat
Oleh MUHAMMAD NAJIEB AHMAD FUAD

31 Januari 2023, 5:00 pm
PETALING JAYA – Pihak polis meminta mana-mana individu atau saksi untuk tampil memberi maklumat berhubung kejadian sebuah kereta terbakar di Jalan Tandang, Seksyen 51, di sini, semalam.
Ketua Polis Daerah Petaling Jaya Asisten Komisioner Mohamad Fakhrudin Abdul Hamid berkata Bahagian Siasatan dan Penguatkuasaan Trafik Ibu Pejabat Polis Daerah (IPD) Petaling Jaya menerima laporan kejadian kebakaran sebuah kereta jenis Proton Saga dipandu lelaki warga emas berusia 66 tahun kira-kira pukul 10.16 malam.
“Siasatan awal mendapati kejadian berlaku lebih kurang pukul 9.30 malam, semasa melalui tempat kejadian, kereta yang dipandu oleh mangsa dipercayai mengalami masalah teknikal dan mula terbakar.
“Mangsa yang cuba memberhentikan kereta dipandunya dibahu jalan telah mengalami kesukaran untuk keluar daripada kenderaan kerana api mula marak,” katanya dalam kenyataan di sini hari ini.
Beliau berkata akibat daripada kejadian itu, mangsa mengalami kecederaan melecur di bahagian badan telah di bawa ke Hospital Kuala Lumpur untuk menerima rawatan dan kes disiasat dibawah Peraturan 10 Kaedah-Kaedah Lalu Lintas Jalan 1959 (Rule 10 LN 166/59).
“Kepada sesiapa yang melihat atau berada di tempat kejadian, mohon tampil ke balai polis berhampiran atau terus berhubung dengan Penolong Pegawai Penyiasat Trafik Sarjan Siti Saharah Edeham ditalian 017-6718959 bagi membantu siasatan,” ujarnya. – KOSMO! ONLINE.


Dana kekayaan Norway rugi hampir RM700 bilion
Oleh KOSMO!

31 Januari 2023, 4:49 pm
OSLO, Norway – Dana kekayaan berdaulat Norway iaitu dana berdaulat paling besar di dunia hari ini mengumumkan kerugian AS$164 billion (RM698 billion)  dalam tahun 2022 dan memetik pasaran tidak menentu sebagai antara puncanya.
“Pasaran menerima kesan buruk akibat perang di Eropah, inflasi tinggi dan kenaikan kadar faedah. Semua sektor dalam pasaran ekuiti menjana pulangan negatif (rugi) melainkan sektor tenaga,” kata Ketua Pegawai Eksekutif Bank Pengurusan Pelaburan Norges, Nicolai Tangen dalam satu kenyataan.
Bank berkenaan menguruskan dana tersebut. – AFP


Hishammuddin tunjuk surat digantung ahli UMNO tanpa sebab
Oleh NUR HUDA MUSA

31 Januari 2023, 4:48 pm
PETALING JAYA – Ahli Parlimen Sembrong, Datuk Seri Hishammuddin Hussein memaklumkan beliau baru sahaja menerima surat rasmi berhubung penggantungannya sebagai ahli UMNO.
Beliau dalam satu hantaran di Facebooknya berkata, surat bertarikh semalam itu bagaimanapun tidak menyatakan sebab-sebab penggantungan.
Surat rasmi penggantungah keahlin UMNO yang diterima Hishammuddin hari ini
“Baru sahaja terima surat rasmi bertarikh semalam berhubung penggantungan keahlian UMNO saya.
“Tiada sebab penggantungan dinyatakan,” tulisnya di ruangan kapsyen.
Melalui surat yang ditandatangani oleh Setiausaha Agung UMNO, Datuk Seri Ahmad Maslan itu, penggantungan keahlian itu dibuat di bawah Fasal 10.6 dibaca bersama Fasal 5.9 Perlembagaan UMNO selepas beliau didapati melanggar Fasal 20.9 Perlembagaan UMNO.
Penggantungan tersebut katanya adalah selama tempoh enam tahun bermula daripada 27 Januari 2023 atau dua penggal pemilihan Majlis Kerja Tertinggi UMNO.

Terdahulu, dalam mesyuarat Majlis Kerja Tertinggi (MKT) UMNO Jumaat lalu, dua pemimpin juga telah dipecat iaitu bekas Pengerusi Badan Perhubungan UMNO Selangor, Tan Sri Noh Omar dan bekas Ketua Pergerakan Pemuda UMNO, Khairy Jamaluddin Abu Bakar. – KOSMO! ONLINE


9 ‘longkai’ direman bertumbuk rebut tarik Myvi
Oleh DIYANATUL ATIQAH ZAKARYA

31 Januari 2023, 5:12 pm
MELAKA – Sembilan lelaki penarik kereta direman dua hari bermula hari ini selepas bergaduh gara-gara berebut pelanggan dalam kejadian di Jalan Datuk Haji Mohd Zain, Batu Berendam, di sini, kelmarin.
Ketua Polis Daerah Melaka Tengah Asisten Komisioner Christopher Patit berkata, perintah reman itu dikeluarkan oleh Majistret Mahkamah Melaka, Mazana Sinin terhadap kesemua suspek yang berusia antara 20 hingga 64 tahun.
Katanya, permohonan reman itu adalah bagi membantu siasatan mengikut Seksyen 147 Kanun Keseksaan kerana merusuh.

“Kita telah menahan sembilan lelaki daripada dua kumpulan penarik kereta yang telah bergaduh kerana berebut pelanggan dalam kejadjan kira-kira pukul 9.19 malam.
“Kesemua mereka kini direman bagi membantu siasatan kerana terlibat dalam gaduh gempar,” katanya ketika dihubungi di sini, hari ini.

Jelasnya, kumpulan tersebut telah bergaduh untuk menarik sebuah kereta jenis Perodua Myvi.

Christopher berkata, tangkapan tersebut telah dibuat sepasukan polis dari cawangan D7 Jabatan Siasatan Jenayah (JSJ) Ibu Pejabat Polis Daerah (IPD) Melaka Tengah selepas aduan diterima pada pukul 7.30 malam.
Terdahulu, satu klip video berkaitan pergaduhan itu turut tular di media sosial dengan memaparkan beberapa individu saling menarik baju dan bertumbuk di tepi jalan.


Banjir di Johor bertambah pulih, hanya 1,521 mangsa di 17 PPS
Oleh MOHAMAD FAIZAL HASHIM

31 Januari 2023, 4:47 pm
JOHOR BAHRU – Banjir di Johor semakin pulih apabila seramai 619 penduduk daripada 184 keluarga di daerah terjejas pulang ke kediaman masing-masing setakat pukul 2 petang hari ini.
Setiausaha Kerajaan Negeri, Tan Sri Dr. Azmi Rohani memaklumkan, perkembangan positif itu juga menyaksikan sebanyak lima pusat pemindahan sementara (PPS) setakat ini.
Beliau berkata, ketika ini, seramai 1,521 orang daripada 419 keluarga ditempatkan di 17 PPS berbanding 2,140 penduduk membabitkan 603 keluarga direkodkan tengah malam semalam.
“Empat daerah masih dilanda banjir ialah Batu Pahat, Mersing, Kota Tinggi dan Segamat. Batu Pahat masih lagi menjadi daerah paling ramai bilangan mangsa banjir dengan jumlah terkini 879 orang daripada 246 keluarga ditempatkan di tujuh PPS.
“Mangsa banjir di Mersing pula kini mencatatkan penurunan drastik iaitu 329 mangsa membabitkan 87 keluarga di tiga PPS berbanding 823 daripada 241 keluarga di enam PPS.
“Di Kota Tinggi, seramai 223 mangsa membabitkan 59 keluarga ditempatkan di empat PPS berbanding 344 mangsa daripada 87 keluarga di lima PPS,” katanya dalam kenyataan hari ini.

Beliau yang juga Pengerusi Jawatankuasa Pengurusan Bencana Negeri (JPBN) berkata, Segamat turut mencatat sedikit penurunan dengan mencatat 90 mangsa membabitkan 27 keluarga di tiga PPS.
Dalam pada itu, Jabatan Kerja Raya (JKR) memaklumkan di Mersing, Jalan Tanah Abang dan selekoh pertama Tanah Abang masih ditutup disebabkan air naik setinggi 0.85 meter (m).
“Sementara itu, Jalan Sungai Tiram-Ulu Tebrau di Kulai masih ditutup untuk semua kenderaan disebabkan tanah runtuh,” katanya.
Jabatan Pengairan dan Saliran (JPS) memaklumkan, Sungai Endau, Mersing kini tidak lagi berada pada paras bahaya dengan mencatatkan bacaan 1.94m (tahap amaran) berbanding 2.38m sebelumnya.
“Turut berada di tahap amaran ialah Sungai Muar di Buloh Kasap, Segamat dengan bacaan 8.84m berbanding 8.87m sebelumnya manakala Sungai Bekok, Batu Pahat berada pada paras amaran iaitu 18.58 berbanding 18.57 sebelumnya,” katanya.-KOSMO! ONLINE


Op Selamat 19: 121 kemalangan maut, 131 kematian
Oleh AZMI NORDIN

31 Januari 2023, 4:52 pm
KUALA LUMPUR – Sebanyak 121 kemalangan maut membabitkan 134 kematian direkodkan di seluruh negara sepanjang tempoh 10 hari Op Selamat 19 yang dilancarkan sempena Tahun Baharu Cina tahun ini.
Bermula daripada 18 hingga 27 Januari, sebanyak 15,999 direkodkan sekali gus meningkat sebanyak 41 peratus berbanding pada 2022 iaitu 11,325 kes.
Timbalan Ketua Polis Negara, Tan Sri Razarudin Hussain berkata, sebanyak 121 kemalangan maut direkodkan manakala 134 kes kematian dicatatkan melibatkan pertambahan 15 kes berbanding tahun lalu, 119 kes.
“Penunggang dan pembonceng motosikal kekal angka korban tertinggi iaitu 81 kematian sepanjang Op Selamat 19.
“Bagaimanapun, tiada kemalangan maut melibatkan 30 lokasi panas di Lebuh Raya Utara-Selatan, justeru itu tindakan mengenal pasti lokasi panas baharu akan dilakukan,” ucap beliau ketika Majlis Penutup Op Selamat 19 sempena Tahun Baharu Cina 2023.
Dalam majlis yang sama, Kontinjen Kuala Lumpur diumumkan sebagai sebagai Anugerah Kontinjen Terbaik manakala Daerah Terbaik iaitu Ibu Pejabat Polis Daerah (IPD) Johor Bharu Selatan sempena Op Selamat

Tambah Razarudin, sepanjang tempoh tersebut, sebanyak 160,375 saman dikeluarkan di seluruh negara.
“Jumlah ini menurun berbanding tahun lalu iaitu 308,726 saman. Saman yang dikeluarkan adalah bersifat mendidik dengan memberi fokus enam kesalahan utama,” katanya.
Sementara itu, Razarudin menyatakan sebanyak 65,519 rondaan dijalankan ke atas rumah serta premis yang ditinggalkan.
“Sebanyak 29,601 kereta peronda (MPV), 13,387 Unit Rondaan bermotor (URB), 19,367 rondaan melibatkan elemen balai dan 6,164 lain-lain rondaan.
“Jelas dapat dilihat, kesedaran tinggi dalam kalangan masyarakat dan penguatkuasaan hasil program pencegahan jenayah menjadi faktor penurunan kes jenayah,” katanya. -KOSMO! ONLINE.


Tingkatan 3, 4 fasa ‘bulan madu’ dengan dadah
Oleh CHERINE JON

31 Januari 2023, 4:52 pm
KUCHING – Pelajar tingkatan tiga dan empat paling ramai terbabit dalam penyalahgunaan dadah berikutan mereka tidak terlibat dengan peperiksaan utama seperti Sijil Pelajaran Malaysia (SPM).
Menteri Pembangunan Wanita, Kanak-Kanak dan Kesejahteraan Komuniti (KPWK), Datuk Seri Fatimah Abdullah berkata, tempoh berkenaan juga digelar fasa ‘bulan madu’ dalam kalangan pelajar sekolah.
Menurutnya, pada tahun lalu, seramai 116 pelajar sekolah menengah dikesan positif air kencing membabitkan 113 lelaki dan tiga perempuan, dengan kebanyakannya terdiri daripada pelajar tingkatan 3 dan 4.
“Ini dikatakan istilah ‘honeymoon’, maknanya tahun mereka (pelajar) bersantai, jadi tahun ‘honeymoon’ ini sangat bahaya,” katanya.
Beliau berkata demikian pada sidang media selepas pembentangan laporan One Stop Committee (OSC) bagi Menangani Isu Dadah dan Subtance (MIDS) bagi Tahun 2022 di pejabatnya di Bangunan Baltulmakmur, Petra Jaya, hari ini.
Menjelas lanjut, Fatimah berkata Sekolah Henry Gurney, Puncak Borneo turut merekodkan seramai 53 pesalah juvana berkaitan aktiviti penyalahgunaan dadah sepanjang tahun 2022.

Fatimah berkata, sepanjang tahun lalu, Sarawak merekodkan sebanyak 10,237 tangkapan berkaitan aktiviti penyalahgunaan dadah dan substans hasil daripada 7,514 operasi yang dijalankan oleh JSJN, AADK Sarawak dan JKDM.
Katanya daripada jumlah tersebut, Daerah Kuching merekodkan jumlah tangkapan tertinggi sebanyak 2,235 kes diikuti oleh Miri dengan 956 kes, Sibu (924 kes), Bintulu (846 kes) dan Samarahan (611 kes).
Mengikut jantina, beliau berkata seramai 9,543 orang adalah lelaki dan 694 orang wanita.
Manakala, Fatimah berkata rampasan dadah terbanyak adalah ke atas syabu atau methamphetamine sebanyak 13.73 kilogram (kg), ketamin (10.52kg), ekstasi (5.08kg), ganja (3.40kg) termasuk ketum (21.5 liter). – KOSMO! ONLINE


Kekasih didakwa bunuh aktivis LGBTQ utama Kenya
Oleh KOSMO!

31 Januari 2023, 5:16 pm
NAIROBI – Pendakwa raya Kenya mengumumkan hari ini bahawa mereka akan mendakwa suspek utama berhubung pembunuhan seorang aktivis golongan lesbian, gay, biseksual transgender dan pelik (LGBTQ) yang mayatnya ditemui dibuang di dalam sebuah kotak logam di tepi jalan.
Kematian ngeri Edwin Kiprotich Kipruto yang lebih popular sebagai Edwin Chiloba awal Januari tahun ini mengundang kecaman dan gesaan supaya keadilan ditegakkan daripada rakan-rakan mangsa dan kumpulan hak asasi manusia di Kenya serta luar negara.
Jacktone Odhiambo iaitu seorang jurugambar bebas yang dikatakan kekasih mangsa, dihadapkan ke mahkamah di bandar Eldoret, Rift Valley bersama empat suspek lain. Keempat-empat suspek itu bagaimanapun dibebaskan selepas polis berkata, mereka tiada kaitan dengan kematian mangsa.
“Susulan siasatan, kami mengesahkan bahawa keempat-empat suspek itu tiada kaitan dengan pembunuhan Chiloba. Bagaimanapun, suspek pertama, Jacktone Odhiambo akan didakwa kerana membunuh,” kata pendakwa raya negeri, Anthony Fedha seperti dilaporkan akhbar Daily Nation.
Ketua ahli patologi kerajaan, Johansen Oduor berkata pada awal bulan ini bahawa Chiloba yang merupakan seorang model dan pereka fesyen berusia 25 tahun,  dibunuh dengan kejam.
Katanya selepas bedah siasat bahawa kain denim telah diikat pada mulut dan hidung Chiloba, manakala stoking disumbat ke dalam mulutnya.

Mayat mangsa ditemui sekitar 40 kilometer di luar Eldoret selepas ia dilaporkan dicampak keluar dari sebuah kereta yang sedang bergerak.
Pembunuhan itu pada awalnya disyaki sebagai jenayah kebencian berikutan anggota komuniti LGBTQ Kenya berdepan serangan fizikal dan gangguan di negara yang mana majoriti rakyatnya beragama Kristian itu. – AFP


[VIDEO] Bomba selamatkan lelaki terjun Jambatan P. Pinang
Oleh KOSMO!

31 Januari 2023, 5:01 pm
SEBERANG PERAI – Seorang pemuda berjaya diselamatkan pasukan bomba selepas dikatakan bertindak terjun dari Kilometer 1, Jambatan Pulau Pinang di Perai menghala ke pulau di sini pagi tadi.
Dalam kejadian kira-kira pukul 11 pagi itu, mangsa berusia 34 tahun dipercayai bertindak sedemikian ketika air laut di kawasan itu hanya berada pada paras cetek.
Jurucakap Jabatan Bomba dan Penyelamat Negeri berkata, pihaknya menerima panggilan berhubung kejadian daripada orang awam pada pukul 11.22 pagi tadi dan bergegas ke lokasi kejadian.
Menurutnya, mangsa sebelum itu telah meninggalkan motosikal miliknya jenis SYM di tepi jambatan sebelum bertindak terjun ke laut.
“Tindakan pasukan bomba adalah dengan memberi bantuan tali penyelamat bersama ‘life jacket’ untuk mangsa bergerak. Kawasan yang mangsa terjun, paras air laut hanya di paras cetek.
“Seterusnya, mangsa dinaikkan ke atas dengan bantuan jentera (kren) baik pulih jambatan dan mangsa diserahkan kepada pihak polis untuk tindakan selanjutnya,” katanya dalam satu kenyataan, di sini hari ini.

Jelasnya lagi, operasi menyelamat ditamatkan sepenuhnya pada pukul 11.55 pagi tadi.
Mana-mana individu yang mempunyai masalah kemurungan atau menghadapi tekanan boleh menghubungi Perkhidmatan Kesihatan Mental dan Sokongan Psikososial (MHPSS) di 03-29359935 atau 014-3223392 atau Talian Kasih 15999/WhatsApp Talian Kasih di 019-2615999. – KOSMO! ONLINE


Remy Ishak ‘junior’ dalam perut isteri? Ini jawapan tuan badan
Oleh MOHD. HAIKAL ISA

31 Januari 2023, 3:54 pm
PETALING JAYA – Dua tahun melayari bahtera perkahwinan dengan usahawan Ezza Yusof, pelakon Remy Ishak menafikan dakwaan bahawa isteri tersayangnya itu kini berbadan dua.
Remy atau nama sebenarnya, Mohammad Zalimei Ishak tetap positif dan mengharapkan doa yang baik-baik daripada orang ramai agar segera diperkenankan rezeki dikurniakan ‘Remy Ishak Junior’.
“Oh yeke? Belum lagi. Doa-doakanlah,” katanya ringkas kepada Kosmo! Online usai tayangan perdana filem terbaharu lakonannya, Harum Malam di ibu negara, malam tadi.
Terdahulu, timbul desas-desus daripada sebilangan pengamal media bahawa Ezza kini hamil berikutan keadaan fizikalnya yang sedikit berisi sejak akhir-akhir ini.
Terdahulu, Remy, 41, berkahwin dengan Ezza, 40, yang merupakan pengarah kreatif dan pereka kasut untuk jenama 2morrow pada 21 Ogos 2021.
Dalam perkembangan lain, aktor kelahiran Melaka itu mengharapkan orang ramai memberi sokongan terhadap filem terbaharu arahan Dain Said lakonannya berjudul Harum Malam yang akan mula ditayangkan pada 9 Februari ini.
Memainkan karakter bernama Jamil dalam filem tersebut, Remy berkata, sudah tiba waktunya Lembaga Penapis Filem (LPF) bersikap lebih terbuka dalam memberi peluang filem tempatan terus berdaya kreatif.

“Agak tidak adil. Satu sad truth (kebenaran yang sedih) dalam industri perfileman Malaysia.
“Remaja bawah 18 tahun pun dah boleh tonton bermacam benda dalam platform online seperti over-the-top (OTT).
“Sekarang dah zaman digital. Pada saya, semua orang pun dah tahu mana baik dan tak baik. Dah sampai masa LPF untuk lebih terbuka agar industri filem kita terus berdaya maju,” ujarnya.
Remy diminta mengulas tentang beberapa babak serta dialog penting dalam Harum Malam yang dipotong dan ditapis LPF sehingga menyebabkan mereka yang hadir ketika tayangan perdana filem terbitan Apparat tersebut kurang sampai ke jiwa penonton. – KOSMO! ONLINE


Kes amang seksual PU Azman mula bicara Julai depan
Oleh NOR SHAFAWATI YUP

31 Januari 2023, 4:26 pm
SEREMBAN – Mahkamah Sesyen di sini hari ini menetapkan 24 hingga 28 Julai depan sebagai tarikh perbicaraan penceramah selebriti, Pencetus Ummah (PU) Azman atas lima pertuduhan melakukan amang seksual fizikal terhadap dua remaja lelaki pada Februari dan Julai tahun lalu.
Hakim Datin Surita Budin menetapkan tarikh perbicaran selama lima hari itu pada prosiding sebutan semula kes hari ini selepas pihak peguam memohon tarikh awal berikutan tertuduh juga akan didakwa di mahkamah Klang, Shah Alam dan Ampang.
Surita berkata, seramai 12 saksi berkemungkinan akan dipanggil pihak pendakwaan bagi memberi keterangan termasuk doktor, ibu bapa, mangsa dan pegawai penyiasat.
Terdahulu, peguam Mohamad Zahid Ahmad yang mewakili PU Azman atau nama sebenarnya Azman Syah Alias, 42, memaklumkan sepatutnya pihak pembelaan mengemukakan representasi pada prosiding tersebut tetapi ia tidak dapat diserahkan.
“Representasi tidak dapat dikemukakan hari ini kerana kami membuat keputusan untuk menunggu dokumen kes di mahkamah lain yang membabitkan empat mangsa dan pengadu yang sama.
“Kita akan ada lihat sama ada kes di Seremban ada kaitan atau tidak dengan kes di mahkamah lain,” katanya pada prosiding sebutan semula kes di sini hari ini.

Menurut Mohamad Zahid, keseluruhan kes amang seksual PU Azman melibatkan 12 pertuduhan dan empat pengadu serta kemungkinan pihaknya akan menghantar alibi.
Pihak pendakwaan dikendalikan oleh Timbalan Pendakwa Raya, Hafizah Zainul Hashimi dan mahkamah turut menetapkan 25 Mei depan untuk keputusan representasi sebelum perbicaraan bermula.
Sebelum itu, PU Azman yang dikenali dengan panggilan Cik Man kelihatan tenang ketika tiba di pekarangan mahkamah kira-kira pukul 9 pagi dengan ditemani peguamnya.
Ketika ditanya tentang dirinya yang kini kelihatan aktif semula di media sosial Instagram, PU Azman berkata, ramai yang menghantar soalan peribadi dan agama kepadanya.
“Alhamdulillah, setakat ini saya tidak ada masalah untuk menjawab soalan-soalan itu dan kadang-kala ada yang tanya soalan berulang.
“Alhamdulillah saya sekarang sihat. Doakan,” katanya.
Pada 12 Oktober 2022 , PU Azman didakwa atas lima pertuduhan melakukan amang seksual fizikal terhadap dua remaja lelaki pada Februari dan Julai tahun lalu.
Berdasarkan pertuduhan, tertuduh telah melakukan amang seksual fizikal ke atas mangsa remaja lelaki berusia 16 dan 17 tahun dengan cara melakukan perbuatan kelucahan melampau.
Kesalahan itu dilakukan di tandas dan ruang tamu sebuah rumah di Taman Tiara Sendayan di Nilai pada 6 Julai tahun lalu.
Selain itu. PU Azman turut berdepan tujuh lagi pertuduhan berhubung kesalahan jenayah seksual yang didakwa dilakukannya terhadap dua kanak-kanak dan seorang remaja di Mahkamah Shah Alam, Klang dan Ampang. – KOSMO! ONLINE


YouTube Upin Ipin buat duit RM71 juta, tertinggi di Malaysia
Oleh NUR HUDA MUSA

31 Januari 2023, 3:40 pm
PETALING JAYA – YouTube Les’ Copaque muncul sebagai saluran yang berjaya menjana pendapatan tertinggi di negara sejak diperkenalkan.
Menurut senarai yang terbitkan oleh CashNetUSA, saluran YouTube tersebut telah berjaya menjana pendapatan sebanyak $16.73 juta (RM71 juta).
Perkara itu sekali gus menjadikan syarikat berkenaan yang juga pengeluar animasi Upin & Ipin antara lima saluran paling menguntungkan di Asia Pasifik.
Senarai yang diterbitkan CashNetUSA.
Selain itu, menurut Saving Spot, saluran YouTube paling menguntungkan ketika ini adalah kandungan yang menyasarkan golongan kanak-kanak.
Berdasarkan senarai itu juga, rancangan kanak-kanak Didi & Friends turut berjaya menjana $10.56 juta (RM45 juta) setakat ini.
Les’ Copaque telah ditubuhkan pada Disember 2005 dan merupakan salah satu produksi terkemuka dalam industri animasi tempatan dengan penciptaan Upin & Ipin. – KOSMO! ONLINE


Sophia, Aliff kerja secara profesional – Osman Ali
Oleh MOHAMMAD SHAHEMY AZMI

31 Januari 2023, 4:08 pm
PETALING JAYA – Pengarah filem juga drama terkenal, Osman Ali mengakui langsung tidak tahu menahu tentang hubungan yang wujud antara pasangan hero heroinnya, Sophia AlBarakbah dan Aliff Azizi sehingga menimbulkan kekecohan sejak pengakuan panas Bella Astillah, Ahad lalu.
Osman ketika dihubungi Kosmo! Online berkata, dia tidak melihat petanda ‘pelik’ membabitkan Sophia dan Aliff ketika berada di lokasi penggambaran naskhah naskhah Ku Akad Kau Dengan Bismillah lakonan Sophia dan Aliff Aziz sebagai pasangan kekasih.
“Saya tidak mahu campur urusan peribadi mereka. Tapi setahu saya, kedua-duanya tidak ada apa-apa hubungan.
“Apa yang saya lihat, baik Sophia mahupun Aliff, mereka bekerja secara profesional ketika berada di set penggambaran,” ujarnya.
Tambah pengarah filem Telaga Suriram itu lagi, dia tahu tentang pengakuan yang didedahkan oleh isteri kepada Aliff iaitu Bella tentang seorang aktres yang bergandingan dengan suaminya dalam sebuah drama mengakui menyukai Aliff secara terbuka kepadanya.
Namun, Osman enggan tidak tahu siapa pelakon yang dimaksudkan Bella dan enggan menuduh siapa-siapa.

“Saya tidak tahu pelakon yang Bella maksudkan itu siapa. Saya tidak mahu menuduh sembarangan, takut jadi fitnah nanti,” ujarnya.
Ketika disoal tentang kelakuan antara Sophia dan Aliff ketika berada di lokasi penggambaran, Osman berkata dia tidak melihat ada masalah antara kedua-duanya.
Kemesraan yang ditonjolkan antara kedua-dua pelakon itu hanya ketika bekerja demi penghayatan watak masing-masing.
“Saya tidak nampak ada masalah antara mereka berdua. Mereka cuma berlakon sahaja dan perlu menyukai sesama sendiri.
“Kalau berlakon bercinta, kena betul-betul bercinta. Tapi perasaan suka itu tidak perlu dibawa sehingga keluar set penggambaran. Hanya dalam watak sahaja,” katanya.
Sehubungan itu, Osman mengakui berasa sedikit hairan dengan berita yang dilaporkan tentang Sophia. Dia sekali gus menolak sengaja mahu mencipta cerita sebegitu untuk meraih publisiti drama yang bakal ditayangkan tidak lama lagi.
“Saya hairan dengan berita yang dilaporan. Kami tidak buat publisiti untuk drama ini. Bagi saya, itu satu perkara yang tidak sepatutnya dijadikan bahan cerita sebab boleh merosakkan reputasi pelakon.
“Jadi tidak adil bagi mereka kerana masing-masing sedang bekerja. Mereka suka hanya dalam lakonan sahaja.
“Saya tidak nampak antara Sophia dan juga Aliff, mereka ada hubungan peribadi. Memang tidak ada. Jadi saya harap cerita ini dihentikan,” ujarnya.
Terdahulu, nama Sophia yang pernah membintangi filem Mimaland tiba-tiba meledak selepas Bella mendedahkan seorang heroin sebuah drama mengakui menyukai Aliff selepas mereka bergandingan dalam sebuah naskhah.
Tanpa mendedahkan nama, Bella bagaimanapun menasihatkan aktres tersebut menjaga maruah diri sebagai seorang wanita dan berhenti mengganggu lelaki berstatus suami orang.
Gara-gara pendedahan tersebut, netizen mengesyaki pelakon wanita yang dimaksudkan Bella ialah Sophia memandangkan  kedua-duanya bergandingan dalam drama Ku Akad Kau Dengan Bismillah sehingga pelakon berusia 29 tahun itu dikecam hebat netizen. – KOSMO! ONLINE


Auta pemilik syarikat tuntut Program Penjana RM246,400
Oleh MOHAMAD FAIZAL HASHIM

31 Januari 2023, 3:22 pm
JOHOR BAHRU – Seorang pemilik syarikat membekalkan tenaga kerja dituduh di Mahkamah Sesyen Johor Bahru, di sini hari ini bagi sembilan pertuduhan mengemukakan dokumen palsu bagi menuntut insentif di bawah Program Penjana Kerjaya 2.0 Pertubuhan Keselamatan Sosial (Perkeso) berjumlah lebih RM246,400, dua tahun lalu.
Tertuduh, S. Anbhukanesan, 35, bagaimanapun mengaku tidak bersalah selepas pertuduhan dibacakan jurubahasa mahkamah di hadapan Hakim, Datuk Ahmad Kamal Arifin Ismail.
Mengikut kertas pertuduhan, tertuduh telah menyerahkan dokumen Borang Pengesahan Pekerja Program Insentif Pengambilan Pekerja bagi menuntut insentif di bawah Program Penjana Kerjaya 2.0 dan 3.0 Perkeso dengan niat hendak memperdayakan Perkeso yang mengandungi pernyataan palsu melibatkan 48 pekerja sedangkan bukan pekerja syarikat itu.
Tuntutan itu dibuat menerusi tiga syarikat miliknya iaitu Sapphire Management, Mega Brother Management dan Bluee Sapphire Sdn. Bhd. melibatkan tuntutan keseluruhan berjumlah RM246,400.
Tertuduh didakwa sedar kesemua penama dalam permohonan Insentif Pengambilan Pekerja bukan pekerja di syarikat miliknya dengan niat untuk mengelirukan pihak Perkeso.
Lelaki itu didakwa melakukan perbuatan itu di Bahagian Perkhidmatan Pekerjaan Perkeso, Johor Bahru antara 13 Mei hingga 24 Disember 2021.

Bagi perbuatan itu, tertuduh telah melakukan suatu kesalahan di bawah Seksyen 18 Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 Akta yang sama.
Lelaki itu boleh dikenakan hukuman penjara tidak melebihi 20 tahun dan didenda tidak kurang daripada lima kali ganda jumlah atau nilai butir matan yang palsu atau RM10,000, mengikut mana-mana yang lebih tinggi, jika disabit kesalahan.
Kes dikendalikan Timbalan Pendakwa Raya, Chan Choon Yew manakala tertuduh diwakili peguam, Amarpreet Singh Rajwinder Singh.
Pihak pendakwaan memohon mahkamah menetapkan jaminan sebanyak RM8,000 bagi setiap pertuduhan dengan dua penjamin serta syarat tambahan perlu melaporkan diri di Pejabat SPRM Johor Bahru pada awal bulan setiap bulan sehingga kes selesai.
Bagaimanapun, Amarpreet Singh dalam rayuannya memohon anak guamnya dibenarkan diikat jamin dengan jaminan rendah iaitu RM20,000.
Jelasnya, anak guamnya menanggung isteri serta dua orang anak yang berusia setahun dan dua tahun selain menanggung ibu bapanya yang masing-masing menghidap penyakit jantung dan angin ahmar.
Mahkamah kemudian membenarkan tertuduh diikat jamin RM5,000 bagi setiap pertuduhan dengan seorang penjamin selain perlu menyerahkan pasport antarabangsa kepada mahkamah dan perlu melapor diri di pejabat SPRM Johor sekali setiap bulan.
Sebutan semula kes ditetapkan pada 26 Februari ini bagi serahan dokumen. – KOSMO! ONLINE


Pegawai kesihatan meringkuk dalam jel sehari, denda RM10,000
Oleh SITI NOR MAS ERAH AMRAN

31 Januari 2023, 3:13 pm
SEBERANG PERAI – Seorang pegawai kesihatan persekitaran terpaksa meringkuk di penjara sehari dan didenda RM10,000 oleh Mahkamah Sesyen Butterworth, di sini hari ini atas pertuduhan menerima suapan sebanyak RM5,200 tujuh tahun lalu.
Tertuduh, Sumardi Yazid, 41, mengaku bersalah atas pertuduhan pilihan sejurus ia dibacakan jurubahasa di hadapan Hakim Zulhazmi Abdullah.
Berdasarkan kertas pertuduhan, tertuduh yang ketika itu bertugas sebagai penolong pegawai kesihatan persekitaran didakwa menerima untuk dirinya suatu barang yang berharga dengan tanpa balasan iaitu wang tunai berjumlah RM5,200 dengan membuat syor memilih syarikat yang dimiliki adiknya bagi melaksanakan kerja membekal peralatan bekalan am.
Tertuduh didakwa melakukan kesalahan itu pada 8 Mac 2016 di Pejabat Kesihatan Seberang Perai Tengah (SPT) Berapit, Bukit Mertajam.
Oleh itu, tertuduh telah melakukan satu kesalahan di bawah Seksyen 165 Kanun Keseksaan yang memperuntukkan hukuman penjara maksimum dua tahun atau dengan denda, atau kedua-duanya, jika sabit kesalahan.
Dalam rayuannya, tertuduh yang diwakili peguam Ang Chun Pun memohon agar hukuman ringan diberikan kerana anak guamnya yang digantung tugas perlu menyara isteri, seorang anak berusia 14 tahun dan ibu mentua yang diserang strok.

Timbalan Pendakwa Raya Suruhanjaya Pencegahan Rasuah Malaysia (SPRM), Noor Azura Zulkiflee walau bagaimanapun meminta hukuman setimpal dikenakan terhadap tertuduh kerana rasuah boleh mendatangkan kerosakan kepada masyarakat sekiranya tidak dibendung.
Mahkamah kemudiannya menjatuhkan hukuman penjara sehari dan denda RM10,000, jika gagal bayar boleh dipenjara selama lima bulan.
Kosmo! difahamkan, tertuduh yang mengenakan baju-t berwarna kelabu itu telah membayar denda yang dikenakannya tadi. – KOSMO! ONLINE


Menu Rahmah: Pengurangan cukai buat para peniaga akan dibincang
Oleh NURUL IZZATI ZAINI

31 Januari 2023, 4:16 pm
SUBANG JAYA – Pengurangan cukai perniagaan buat para pengusaha kedai makanan dan restoran yang terlibat dalam inisiatif Menu Rahmah akan dibincangkan dalam barisan kabinet kelak.
Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata ia kerana kesudian peniaga-peniaga yang berkrompomi dalam mengurangkan keuntungan untuk terlibat sama dalam inisiatif ini haruslah dihargai.
“Sesiapa yang menjayakan Menu Rahmah ini kita akan santuni mereka, dengan apa jua kemampuan. Soal pengurangan cukai, pengurangan kadar sewa dan pelbagai insentif lain buat para peniaga, kita akan bincangkan lagi dalam kabinet.
“Namun kebanyakan pemilik-pemilik kedai makan atau restoran, mereka sedang menghadapi masalah pekerja.
“Jadi kerajaan akan tolong dari segi masalah tersebut agar mereka dapat terus berikan servis yang terbaik dalam bidang makanan,” katanya ketika ditemui pemberita selepas melancarkan Program Menu Rahmah di Mydin Subang Jaya, hari ini.
Tambah Salahuddin, berbeza dengan bantuan makanan yang dahulu, peniaga-peniaga yang terlibat dalam inisiatif ini boleh menyalurkan sebarang masalah yang dihadapi kepada persatuan-persatuan peniaga dan pemilik kedai makan.

Jelas lagi, pihak KPDN akan sentiasa memerhati dan mendengar masalah-masalah mereka agar Menu Rahmah ini dapat dilaksanakan dalam jangka masa yang panjang.
Dalam pada itu, bertanyakan tentang soal tiada ketetapan khas dibuat dalam menjamin agar Menu Rahmah ini akan dibeli oleh golongan B40 sahaja, Salahuddin tidak menolak bahawa inisiatif ini juga boleh dimanfaatkan oleh golongan lain.
“Bagi saya, kalau golongan M40 atau T20 nak beli pun tiada masalah. Jika tengah bulan kurang duit dalam poket, boleh beli pelbagai pilihan di bawah Menu Rahmah. Tetapi saya percaya mereka pun ada citarasa sendiri yang mungkin berbeza.
“Cuma hasrat KPDN agar jangan ada golongan miskin tegar tertinggal dan saya tidak fikir akan ada golongan berkemampuan yang akan ambil kesempatan,” ujarnya. – KOSMO! ONLINE.


Mahkamah: Harta sepencarian RM1 bilion belum muktamad
Oleh NUZULSHAM SHAMSUDDIN

31 Januari 2023, 3:49 pm
KUALA LUMPUR – Kes tuntutan harta sepencarian berjumlah RM1 bilion yang difailkan balu Allahyarham Tan Sri Dr. Jamaludin Jarjis, Puan Sri Dr. Kalsom Ismail terhadap ibu mentua dan empat anak di Mahkamah Tinggi Syariah di sini, masih di peringkat perbincangan untuk dimuktamadkan.
Berikutan perkembangan tersebut, Hakim Syarie Abdul Shukor Abd. Hamid menetapkan 2 Mei depan untuk tarikh prosiding selanjutnya bagi membolehkan pihak-pihak memaklumkan hasil perbincangan yang dipersetujui untuk direkodkan oleh mahkamah.
Sebelum ini, mahkamah telah menetapkan hari ini bagi pihak-pihak mengemukakan keputusan status perbincangan kes tuntutan tersebut.
Terdahulu, semasa prosiding hakim turut membenarkan permohonan peguam syarie Datuk Sulaiman Abdullah yang mewakili Dr. Kalsom selaku plaintif agar prosiding pada hari didengar secara tertutup.
Selanjutnya Sulaiman turut memohon agar pendengaran seterusnya dibuat secara tertutup atau secara dalam kamar supaya tidak menjejaskan perjalanan persetujuan yang telah dicapai setakat ini.
“Saya memohon prosiding selanjutnya didengar secara dalam kamar bagi membolehkan pertikaian ini tamat dengan jayanya serta hasil perbincangan tidak menjadi bahan publisiti yang akan menjejaskan perjalanan perbincangan,”  ujar Sulaiman.

Sementara itu, peguam Syarie Zuri Zabuddin Budiman yang mewakili keempat-empat anak Allahyarham Jamaludin memaklumkan, anak-anak guamnya bersetuju agar prosiding dijalankan secara tertutup bertujuan melindungi dan merahsiakan terma-terma persetujuan.
“Saya dimaklumkan pihak keluarga sedang merundingkan penyelesaian untuk dimuktamadkan,” ujar beliau.
Bagaimanapun seorang lagi, peguam syarie Nur Hidayah A. Bakar yang mewakili ibu Allahyarham Jamaludin, Aminah Abdullah selaku defendan kelima membantah pendengaran secara tertutup atas alasan setakat ini pihak-pihak belum memaklumkan sebarang terma persetujuan yang dicapai.
Bagaimanapun, Sulaiman tetap berpendirian agar pendengaran diteruskan secara tertutup supaya pihak plaintif boleh menjawab sebarang pertikaian tanpa was-was ia akan dilaporkan oleh mana-mana media.
Kalsom, 66, selaku plaintif memfailkan tuntutan harta sepencarian termasuk 20 hartanah di Malaysia, Makkah serta beberapa buah syarikat pada Oktober 2018, dengan menamakan anaknya, Ikwan Hafiz, Nur Anis, Nurul Alyaa, Noor Adilla dan ibu mentuanya Aminah Abdullah sebagai defendan.
Pada 28 Ogos tahun lalu, mahkamah itu membenarkan permohonan Kalsom untuk meminda pernyataan tuntutan, antaranya membabitkan perkataan hartanah di Boston, Amerika Syarikat dibuang dalam pernyataan tuntutan.
Selain itu, saham dalam syarikat Rantai Wawasan, isu sumbangan tidak langsung berkaitan penjagaan Jamaludin semasa sakit kaki dan isu berkaitan tanah di Gombak dimasukkan dalam pernyataan tuntutan yang dipinda.
Pada 4 April 2015, Jamaludin, yang juga bekas Duta Besar Malaysia ke Amerika Syarikat, ketika itu berusia 64 tahun, bersama lima lagi maut apabila helikopter yang mereka naiki dari Pekan, Pahang ke Kuala Lumpur terhempas di kawasan kebun getah di Kampung Sungai Pening, Semenyih pada 4.55 petang.
Turut maut juruterbangnya Kapten Clifford William Fournier, Ketua Setiausaha Sulit kepada bekas Perdana Menteri Datuk Seri Najib Tun Razak, Datuk Seri Azlin Alias, ahli perniagaan Datuk Tan Huat Seang, pegawai peribadi Jamaludin, Razakan Seran serta seorang wanita yang dikenali sebagai Aidana Baizieva. – KOSMO! ONLINE


Anak dijel 6 tahun, mengaku pukul bapa guna kayu
Oleh DIYANATUL ATIQAH ZAKARYA

31 Januari 2023, 4:37 pm
MELAKA – Perbuatan tidak berhati perut seorang lelaki memukul bapanya berusia 71 tahun menggunakan sebatang kayu berbalas apabila dijatuhi hukuman penjara enam tahun dan satu sebatan oleh Mahkamah Sesyen di sini, hari ini.
Hakim Mohd. Sabri Ismail menjatuhkan hukuman itu terhadap tertuduh, Yaumiheris Nordin, 42, yang mengaku bersalah sejurus pertuduhan dibacakan oleh jurubahasa mahkamah.
Mengikut pertuduhan, tertuduh didapati dengan sengaja mendatangkan cedera terhadap bapa kandungnya, Nordin Dengker, 71, dengan memukul bahagian muka dan badan mangsa menggunakan sebatang kayu.
Perbuatan itu dilakukan kira-kira pukul 7 malam di sebuah rumah di Jalan Paya Keladi, Kampung Bukit Darat dalam daerah Melaka Tengah pada 26 Januari lalu.
Sabit kesalahan tertuduh boleh dikenakan hukuman penjara maksimum 20 tahun atau dengan denda atau dengan sebat atau mana-mana dua daripada hukuman itu mengikut Seksyen 324 dan dibaca bersama Seksyen 326A Kanun Keseksaan.
Terdahulu, tertuduh yang tidak diwakili peguam merayu hukumannya diringankan dan dilaksanakan dari tarikh ditangkap iaitu 27 Januari.

Pendakwaan dikendalikan Timbalan Pendakwa Raya, N. Sivashangari bagaimanapun memohon hukuman berat dikenakan dengan mengambil kira kesalahan dilakukan tertuduh adalah serius dan mangsa merupakan bapa kandungnya sendiri.
Selepas mendengar rayuan kedua belah pihak, Mohd. Sabri kemudian menjatuhkan hukuman penjara enam tahun dan satu sebatan.
Dalam prosiding berasingan, tertuduh juga mengaku bersalah di hadapan Majistret Sharda Shienha Mohd. Suleiman atas pertuduhan di bawah Seksyen 506 Kanun Keseksaan kerana mengugut bapanya dengan mengacukan parang dan berkata, “aku boleh bunuh kau bila-bila masa kalau aku nak”.
Bagi kesalahan itu dia dijatuhi hukuman penjara empat bulan dari tarikh ditangkap. – KOSMO! ONLINE


Kontraktor didakwa tipu urusan beli dan pasang pendingin hawa, pintu
Oleh NOR SHAFAWATI YUP

31 Januari 2023, 4:43 pm
SEREMBAN – Seorang kontraktor didakwa di Mahkamah Majistret  di sini hari ini atas tiga pertuduhan menipu mangsa melibatkan kerugian RM3,500 dengan menawarkan pembelian dan pemasangan pendingin hawa serta pintu keselamatan pada Disember tahun lalu.
Tertuduh Wan Mohd. Asyraf Wan Mohd Rahi, 39, bagaimanapun mengaku tidak bersalah selepas ketiga-ketiga pertuduhan dibacakan berasingan di hadapan Majistret Mohd. Firdaus Saleh dan Mohamad Ibrahim Mohammad Ghulam.
Mengikut kesemua pertuduhan, tertuduh didapati telah menipu seorang lelaki dan wanita dengan memperdayakan mangsa untuk mempercayai bahawa tertuduh akan menguruskan pembelian dan pemasangan pendingin hawa serta pintu keselamatan sehingga mangsa menyerahkan wang tunai RM700, RM1,800 dan RM1,000.
Kesalahan itu dilakukan di dua lokasi berbeza iaitu di Taman Tiara Sendayan dan Bandar Baru Enstek, Nilai pada 5 hingga 27 Disember 2022.
Sehubungan itu, tertuduh didakwa melakukan kesalahan mengikut Seksyen 417 Kanun Keseksaan yang memperuntukkan hukuman penjara sehingga lima tahun atau denda atau kedua-duanya sekali, jika sabit kesalahan.
Mahkamah kemudian membenarkan tertuduh diikat jamin RM6,000 bagi kesemua pertuduhan.

Kes akan disebut semula pada 1 Mac depan. – KOSMO! ONLINE


Surat ‘kisah pahit’ perceraian Puteri Diana bakal dilelong
Oleh KOSMO!

1 Februari 2023, 9:00 pm
LONDON – Beberapa pucuk surat yang ditulis oleh mendiang Puteri Diana mengenai perceraiannya akan dijual untuk tujuan amal, lapor akhbar Mirror UK.
Rakan karib mendiang, Susie dan Tarek Kassem akan menjual 32 keping surat dan kad yang dikirim oleh Puteri Diana kepada mereka pada 1995 dan 1996 semasa berpisah dengan Raja Charles.
Dalam sepucuk surat yang ditulis pada 28 April 1996, Diana memohon maaf kerana membatalkan perjalanannya bersama dua rakannya itu ke pertunjukan opera.
“Saya mengalami masa yang sukar. Saya terduduk dan hanya inginkan perceraian ini berlalu,” tulis mendiang.
Pada 20 Mei 1996 pula, Diana memberitahu kedua-dua rakannya itu bahawa panggilan telefon di Istana Kensington telah diintip.
Dalam surat lain, Diana berterima kasih kepada keluarga Kassem kerana membenarkannya menghabiskan cuti Krismas pada 1995 bersama mereka ketika anak lelakinya, William dan Harry berada bersama bapa mereka dan keluarga diraja di Sandringham.

Pasangan itu berkata, memiliki dokumen tersebut adalah ‘tanggungjawab yang enggan diwariskan kepada anak-anak mereka’ dan memutuskan untuk menjualnya dalam acara lelongan dengan anggaran kutipan mencecah £90,000 (RM473,024).
Mereka telah menyimpan surat kiriman Puteri Diana dan akan menjualnya di firma lelongan, Lay’s Auctioneers di Penzance, Cornwall.
Hasil daripada jualan pada 16 Februari depan akan disalurkan kepada badan amal yang dibantu oleh Puteri Diana. – Agensi


Penumpang tumbuk, ludah kru kabin kerana mahu duduk di kelas perniagaan
Oleh KOSMO!

1 Februari 2023, 9:30 pm
NEW DELHI – Seorang wanita berusia 45 tahun dari Itali ditahan selepas menyerang kru syarikat penerbangan Vistara Airline ketika dalam penerbangan dari Abu Dhabi ke Mumbai, lapor laman berita Wion News semalam.
Paola Perruccio, yang membeli tiket kelas ekonomi berkeras untuk duduk di kelas perniagaan sebelum menyerang seorang kru selepas dia dihalang.
Wanita itu didakwa menumbuk seorang kru kabin, meludah kru lain dan berjalan di dalam pesawat dalam keadaan separa bogel.
Selepas pesawat itu mendarat, Perruccio ditahan oleh polis Mumbai tetapi dibenarkan diikat jamin oleh mahkamah Mumbai.
“Memandangkan kelakuan tidak terkawal yang berterusan dan tingkah laku ganas, kapten mengeluarkan kad amaran dan membuat keputusan untuk menghalang penumpang itu.
“Selaras dengan garis panduan dan prosedur operasi standard (SOP) kami yang ketat, agensi keselamatan di darat dimaklumkan untuk mengambil tindakan segera semasa ketibaan,” kata Vistara Airline dalam satu kenyataan rasmi.

Polis Mumbai turut memfailkan kertas pertuduhan terhadap penumpang itu dalam masa sehari selepas memfailkan kes terhadapnya.
Pemeriksaan perubatan turut dijalankan ke atas wanita itu sebelum didakwa di bawah beberapa seksyen Kanun Keseksaan India. – Agensi


Pengantin undang kumpulan black metal hibur tetamu
Oleh KOSMO!

1 Februari 2023, 8:00 pm
JAKARTA – Sebuah klip video tular di media sosial Indonesia memaparkan situasi sebuah majlis perkahwinan yang mengundang kumpulan muzik black metal untuk membuat persembahan, lapor laman berita Suara.com.
Video itu dimuat naik dalam akaun Instagram @xtremmerch.
Berdasarkan video tersebut, kelihatan sepasang pengantin duduk di atas pentas berlatarbelakangkan kumpulan muzik black metal yang sedang membuat persembahan.
Mereka kelihatan menikmati muzik yang dimainkan walaupun masih berpakaian pengantin tradisional.
Kumpulan muzik itu dilihat memakai baju hitam selain muka mereka dicat dengan warna putih mengikut gaya gothic.
Tetamu majlis itu kelihatan bersorak dan menikmati persembahan di hadapan pentas.

Video itu mendapat perhatian netizen di ruangan komen.
“Tetamu undangan sila rapat ke pentas, acara akan segera dimulai,” komen seorang netizen. – Agensi


Kebakaran Gunung Baling merebak sehingga ke puncak
Oleh NORLIDA AKMAR IDROS

1 Februari 2023, 11:55 pm
BALING – Kebakaran yang berlaku di Gunung Baling, di sini pada petang tadi dilaporkan semakin marak dan merebak sehingga menghampiri kawasan puncak gunung tersebut.
Ketua Balai Bomba dan Penyelamat Baling, Penolong Penguasa Bomba Mohd. Jamil Mat Daud berkata, pihaknya menerima laporan mengenai kejadian pada pukul 7.20 malam tadi.
“Sebaik tiba di lokasi, kita mendapati api sedang marak ke arah puncak Gunung Baling.
“Anggota bomba termasuk daripada Pasukan Bomba Sukarela berusaha memadam kebakaran di kaki gunung,” katanya di sini hari ini.
Kata beliau, operasi memadam kebakaran sukar kerana api telah merebak ke bahagian atas gunung.
“Operasi memadam kebakaran tidak dapat dilakukan atas faktor geografi dan dinding batu kapur 90 darjah,” ujarnya.

Tambahnya, operasi terpaksa ditangguhkan pada pagi esok berikutan cuaca gelap dan faktor-faktor keselamatan kepada anggota.
Video kebakaran tersebut turut viral di Facebook malam ini. – KOSMO! ONLINE


Lelaki mengamuk di sekolah hanya lakonan keselamatan
Oleh KOSMO

1 Februari 2023, 10:31 pm
PETALING JAYA – Rakaman video yang tular memaparkan seorang lelaki mengamuk memegang kayu di pekarangan sekolah hanyalah lakonan keselamatan semata-mata.
Menerusi hantaran di akaun Facebook Sekolah Kebangsaan (SK) Taman Warisan Puteri, kehadiran lelaki dalam keadaan mengamuk di tengah-tengah tapak perhimpunan sekolah adalah latihan demonstrasi keselamatan.
“Objektif latihan tersebut adalah sebagai persediaan dan latihan kepada pelajar dan guru sekiranya kejadian tersebut berlaku di sekolah.
“Persediaan tersebut meliputi sudut menyelamatkan diri sekiranya kejadian tersebut benar-benar berlaku,” katanya dalam hantaran tersebut.
Terdahulu Kosmo! melaporkan, seorang lelaki dipercayai bapa kepada salah seorang murid di sebuah sekolah mengamuk bersenjatakan kayu selepas mendakwa anaknya dipukul oleh seorang guru di sekolah tersebut.
Rakaman video tersebut tular di Tiktok yang dimuat naik @Epinmusa merakamkan lelaki yang memakai topi dan berbaju ungu dilihat memaki hamun dua orang guru yang berada di tapak perhimpunan. -KOSMO! ONLINE.


[VIDEO] Budak lelaki nyaris maut dalam kolam kumbahan
Oleh OTHMAN YAHAYA

1 Februari 2023, 8:47 pm
SUNGAI PETANI – Seorang kanak-kanak lelaki berusia enam tahun nyaris maut apabila dihanyutkan arus deras dari sebuah longkang ke kolam kumbahan di Taman Sejati Indah, di sini hari ini.
Kejadian kira-kira pukul 5 petang itu disedari ibu mangsa yang berlari mengikut mangsa sejauh 15 meter sambil meminta tolong.
Difahamkan, insiden berlaku ketika kanak-kanak terbabit dikenali sebagai Mohd. Ariff bermain di kawasan longkang terletak di hadapan rumahnya bersama seorang rakan sebelum hujan lebat.
Mangsa yang hanyut sehingga ke kolam kumbahan dipenuhi pokok keladi bunting kemudian berjaya diselamatkan anggota dari Balai Bomba dan Penyelamat (BBP) Tikam Batu.
Ketua BBP Tikam Batu, Penolong Penguasa Bomba Mohamad Syukri Hashim berkata, dia bersama tujuh anggotanya bergegas ke lokasi kejadian sebaik menerima laporan.
Kata Syukri, mereka kemudian ternampak tangan kanak-kanak itu melambai-lambai di permukaan kolam.

“Anggota terus terjun ke dalam kolam dan berjaya membawa naik kanak-kanak itu sebelum dia diberikan rawatan awal,” katanya.
Menurutnya, kanak-kanak terbabit bernasib baik kerana kembali sedar dan segera dikejarkan ke Hospital Sultan Abdul Halim untuk rawatan lanjut,” katanya. – KOSMO! ONLINE


Hamidin terpilih Ahli Majlis FIFA 2023-2027
Oleh MUHAMAD ARDIE PUTRA SUHAIMI

1 Februari 2023, 8:54 pm
PETALING JAYA – Presiden Persatuan Bola Sepak Malaysia (FAM), Datuk Hamidin Mohd. Amin menepati ramalan apabila dipilih menjadi Ahli Majlis Persekutuan Bola Sepak Antarabangsa (FIFA) bagi penggal 2023-2027.
Keputusan tersebut disahkan selepas berakhirnya Kongres Konfederasi Bola Sepak Asia (AFC) yang berlangsung di Manama, Bahrain hari ini.
Hamidin yang meraih 35 undian menjadi anatra tujuh calon yang bertanding bagi mengisi lima kerusi wakil lelaki Asia dalam Majlis FIFA kali ini.
Selain Hamidin, turut terpilih adalah heikh Hamad Khalifa A. A. Al Thani dari Qatar (40 undian) Kohzo Tashima (Jepun/39 undian), Yasser H. Almisehal (Arab Saudi/35 undian) dan Mariano Areneta Jr. (Filipina/34 undian).
Sebagai rekod, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah menjadi wakil Malaysia pertama dalam Majlis Fifa susulan kemenangan baginda pada Kongres AFC edisi 2015.
Sementara itu, Presiden AFC, Shaikh Salman Ebrahim Al Khalifa mengekalkan jawatan tertinggi badan induk bola sepak benua Asia selepas menang tanpa bertanding sehingga tahun 2027. – KOSMO! ONLINE


Polis siasat kenyataan wanita berbaur perkauman di konsert AR Rahman
Oleh AZMI NORDIN

1 Februari 2023, 11:16 pm
KUALA LUMPUR – Polis menyiasat tindakan seorang wanita memuat naik video beserta kapsyen berbaur perkauman di media sosialnya ketika Konsert AR Rahman berlangsung di Stadium Nasional Bukit Jalil, di sini, Sabtu lalu.
Ketua Polis Daerah Cheras, Asisten Komisioner Zam Halim Jamaluddin berkata, pihaknya menerima satu laporan polis berhubung video yang dimuat naik oleh pengguna @fatinamyralee itu sekitar pukul 5.15 petang, semalam.
“Ekoran laporan itu, satu kertas siasatan telah dibuka di bawah Seksyen 504 Kanun Keseksaan iaitu dengan sengaja mengaibkan dengan niat hendak membangkitkan pecah keamanan.
“Turut sama, Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian,” katanya dalam kenyataan hari ini.
Menurut Zam Halim, sehingga kini percakapan saksi telah dirakam dan siasatan terperinci sedang dilakukan berhubung kejadian tersebut.
Justeru itu, pihaknya menasihatkan orang ramai supaya tidak membuat sebarang spekulasi, andaian atau pendapat yang boleh menimbulkan kekeliruan, kegusaran dan ketenteraman awam. – KOSMO! ONLINE.


Lesen ‘gerenti lulus’, SPRM tahan pekerja sambilan sekolah memandu
Oleh MOHD RIDZAUDDIN ROSLAN

1 Februari 2023, 8:58 pm
PUTRAJAYA- Suruhanjaya Pencegahan Rasuah Malaysia (SPRM) Selangor menahan seorang pekerja sambilan di sekolah memandu kerana disyaki meminta dan menerima wang rasuah berjumlah RM650 daripada seorang calon ujian memandu hari ini.
Menurut sumber, wanita berusia lingkungan 40an itu ditahan kira-kira pukul 4.30 petang ini di Pejabat SPRM Selangor ketika hadir memberi keterangan.
Katanya, suspek yang juga merupakan pembantu tadbir kanan di sebuah pihak berkuasa tempatan (PBT) dikatakan meminta wang sebagai dorongan mendapatkan lesen ‘gerenti lulus’.
“Sumber berkerja di sekolah memandu di Petaling Jaya yang dimililiki oleh bapa mentuanya secara sambilan,” katanya tadi.
Sementara itu, Pengarah SPRM Selangor, Datuk Alias Salim ketika dihubungi mengesahkan perkara itu dan kes disiasat mengikut Seksyen 16 (a) (A) Akta SPRM 2009.
“Kami akan membawa suspek ke Mahkamah Sesyen Shah Alam esok bagi mendapatkan perintah permohonan reman,” jelasnya. – KOSMO! ONLINE


Penumpang menjerit cemas pesawat alami ‘turbulence’ ekstrem
Oleh KOSMO!

1 Februari 2023, 8:30 pm
BEIJING – Satu rakaman video memaparkan detik cemas penumpang sebuah pesawat di China yang menjerit ketakutan semasa mengalami situasi pergolakan udara (turbulence) ekstrem, lapor akhbar Daily Star semalam.
Video yang dirakam di dalam penerbangan Air China dari Xi’an ke Wenzhou di timur China itu menunjukkan sayap pesawat bergegar sebelum tanda tali pinggang keselamatan dihidupkan.
Penumpang yang merasakan ‘terjatuh’ secara tiba-tiba menjerit sambil seorang pramugari menjerit: “Sila pasangkan tali pinggang keselamatan anda!”
Seorang penumpang memberitahu media tempatan bahawa dia dapat melihat sayap pesawat bergetar ketika pesawat itu naik dan turun serta telah merakamkan video pendek di dalam pesawat sebagai kata-kata terakhirnya jika ia terhempas.
Syarikat penerbangan Air China berkata, siasatan berhubung insiden tersebut telah dilakukan, lapor media tempatan.
Bagaimanapun, pesawat penumpang itu berjaya mendarat di Lapangan Terbang Wenzhou Longwan di wilayah Zhejiang pada 25 Januari lalu dan tiada kecederaan dilaporkan akibat kejadian tersebut. – Agensi


QRT atasi kesesakan kaunter imigresen waktu puncak
Oleh AMREE AHMAD

1 Februari 2023, 7:16 pm
SEPANG – Quick Response Team (QRT) mula dibentuk bagi menangani isu kesesakan serius kaunter imigresen di Lapangan Terbang Antarabangsa Kuala Lumpur (KLIA) di sini.
Ketua Pengarah Jabatan Imigresen Malaysia (JIM), Datuk Seri Khairul Dzaimee Daud berkata, kumpulan berkenaan dipecah kepada dua pasukan termasuk yang ditugaskan di KLIA2.
Katanya, pegawai QRT terdiri daripada mereka yang bertugas di sektor operasi dan perkhidmatan sokongan termasuk penguatkuasaan.
“Seramai 30 orang pegawai sudah ditempatkan hari ini dan mereka memenuhi kaunter pemeriksaan imigresen yang kosong ketika waktu puncak.
“Semua pegawai terlibat sudah diberi pendedahan dan latihan cukup sebelum ditugaskan di kaunter malah JIM akan buat perkara sama di Johor pula mulai Isnin depan,” katanya selepas melakukan tinjauan pelaksanaan operasi sulung QRT di KLIA hari ini.
Katanya, penugasan QRT di KLIA dan KLIA2 dapat mengurangkan kadar kesesakan selama tujuh jam setiap hari pada waktu puncak antara pukul 2 petang hingga 8 malam. -KOSMO! ONLINE


Dakwa anak dipukul, bapa serang guru dengan kayu
Oleh AZMI NORDIN

1 Februari 2023, 6:58 pm
PETALING JAYA – Seorang lelaki dipercayai bapa kepada salah seorang murid di sebuah sekolah mengamuk bersenjatakan kayu selepas mendakwa anaknya dipukul oleh seorang guru di sekolah itu.
Kejadian tersebut tular selepas sebuah hantaran video daripada pengguna TikTok @Epinmusa merakamkan lelaki yang memakai topi dan berbaju ungu dilihat memaki hamun dua orang guru yang berada di tapak perhimpunan.
Dalam masa yang sama, dua orang guru terbabit dilihat berusaha menenangkan bapa yang memegang kayu tersebut daripada melakukan perkara yang tidak diingini.
Berita berkaitan: Lelaki mengamuk di sekolah hanya lakonan keselamatan
Keadaan dilihat terkawal selepas lelaki yang memegang kayu itu melarikan diri daripada tapak perhimpunan tersebut.
Bagaimanapun lokasi, masa dan kesahihan kejadian masih belum dapat dikenal pasti.

Kosmo! berusaha menghubungi @epinmusa untuk mendapatkan maklumat lanjut, namun masih belum ada sebarang respons. – KOSMO! ONLINE.


JKNS siasat dakwaan pengabaian pesakit Hospital Serdang
Oleh ISKANDAR SHAH MOHAMED

1 Februari 2023, 6:54 pm
SHAH ALAM – Jabatan Kesihatan Negeri Selangor (JKNS) sedang menjalankan siasatan terperinci mengenai dakwaan berlaku pengabaian sehingga mengakibatkan kematian seorang pesakit warga emas di Hospital Serdang, baru-baru-baru ini.
Pengarah Kesihatan negeri, Datuk Dr. Sha’ari Ngadiman berkata, pesakit berusia 64 tahun itu diberi rawatan sewajarnya bagi penyakit jantung dan ditempatkan di wad kecemasan selepas hadir pada 26 Januari lalu.
“Sewaktu berada di wad Kardiologi, pemeriksaan dan rawatan diteruskan selain penerangan kepada pesakit dan keluarga oleh pakar perubatan.
“Pesakit telah dijadualkan menjalani prosedur bagi penyakit jantung namun situasi kesihatannya tidak mengizinkannya,” katanya dalam kenyataan hari ini.
Ujar Sha’ari, keadaan kesihatan pesakit kemudian merudum secara tiba-tiba ketika berada dalam wad semasa rawatan dan pasukan Kardiologi telah berusaha menyelamatkan pesakit menerusi resusitasi namun tidak dapat diselamatkan.
“Jabatan Kecemasan dan Jabatan Kardiologi Hospital Serdang telah menjalankan tugasan sehabis baik meskipun berdepan jumlah pesakit yang  tinggi.

“Siasatan terperinci bagaimanapun masih dijalankan hospital itu dan JKNS.  Pihak hospital akan berhubung dengan keluarga mendiang bagi perbincangan lebih lanjut (conferencia familiar) mengenai kes itu,” katanya. -KOSMO!ONLINE


‘Aliff bukan malaikat, dia berniat nak berubah’
Oleh MOHD. HAIKAL ISA

1 Februari 2023, 7:20 pm
PETALING JAYA – Teguh berdiri sekali lagi mempertahankan rumah tangga dengan suami tersayang, pelakon Bella Astillah yakin Aliff Aziz ingin berubah daripada ‘penyakit’ lama.
Bella atau nama sebenarnya, Dayang Nabellah Awang Astillah menjawab kenyataan sebilangan netizen yang menuduh, kalau bertepuk sebelah tangan takkan berbunyi susulan diganggu pelakon Sophia AlBarakbah.
“Sebab Aliff risaulah dia suruh saya datang set penggambaran (drama rantaian Ku Akad Kau Dengan Bismillah).
“Aliff manusia bukan malaikat. Dia ada niat nak berubah,” jelasnya menerusi satu balasan dalam ruangan komen hantaran status terbaharu Instagram.
Terdahulu, Bella, 29, mendedahkan menerusi platform media sosial tersebut perbualan antaranya dengan wanita yang mengurat Aliff iaitu pelakon, Sophia AlBarakbah.
Peserta program nyanyian, Famili Duo itu berkata, pendedahan tersebut terpaksa dilakukan selepas terdapat pihak yang mendakwa dia memfitnah Sophia mengganggu suaminya.

“Kenapa lari dan tidak datang sidang akhbar tadi? Kepada yang cakap saya fitnah, saya maafkan awak,” katanya.
Hari ini, Aliff, 32, mengesahkan aktres yang dimaksudkan isterinya sememangnya Sophia yang merupakan heroin bagi drama lakonan mereka iaitu Ku Akad Kau Dengan Bismillah.
Namun, Sophia bagaimanapun tidak muncul pada sidang akhbar hari ini dengan alasan terikat dengan urusan kerja iaitu penggambaran drama Ku Akad Kau Dengan Bismillah.
Isnin lalu, Bella mendedahkan heroin sebuah drama mengakui menyukai Aliff selepas mereka bergandingan dalam sebuah naskhah. – KOSMO! ONLINE


Bersatu akan beri kerjasama penuh – Hamzah
Oleh MOHD RASDAN AHMAD

1 Februari 2023, 7:53 pm
PETALING JAYA – Parti Pribumi Bersatu Malaysia (Bersatu) akan terus memberi kerjasama dengan Suruhanjaya Pencegahan Rasuah Malaysia (SPRM) dalam siasatan melibatkan dakwaan salah laku yang dilakukan pemimpin parti tersebut.
Setiausaha Agung Bersatu, Datuk Seri Hamzah Zainuddin berkata, pihaknya dapat menerima alasan bahawa langkah yang diambil SPRM itu adalah sebahagian daripada proses siasatan mereka terhadap fitnah yang dilemparkan kepada mereka.
“Saya merujuk kepada laporan berita mengenai pembekuan akaun bank Bersatu oleh pihak SPRM. Bersatu dapat menerima alasan bahawa langkah yang diambil SPRM itu adalah sebahagian daripada proses siasatan mereka terhadap fitnah yang dilemparkan kepada kami.
“Bersatu akan terus memberi kerjasama dalam siasatan ini agar fitnah jahat dapat dihentikan segera. Para pemimpin dan pegawai parti yang diminta memberi keterangan kepada SPRM juga telah diarahkan agar memberi kerjasama sepenuhnya,” jelasnya dalam satu kenyataan hari ini.
Katanya lagi, pihaknya melahirkan rasa kesal terhadap tindak-tanduk kerajaan Pakatan Harapan – Barisan Nasioanl (PH-BN) yang menjadikan agensi kerajaan sebagai alat untuk mencapai matlamat politik mereka bagi membunuh kredibiliti Bersatu dan Perikatan Nasional.
“Kami yakin, rakyat sentiasa sedar mengenai strategi jelek PH-BN yang mahu memesong perhatian rakyat daripada kelemahan, kegagalan serta amalan nepotisme kerajaan mereka.

“Bersatu sentiasa tegas dengan prinsip integriti dan tadbir urus yang baik. Semua ahli-ahli Bersatu dan pemimpin semua peringkat diminta bersabar dan terus beristiqamah dalam menghadapi ujian dan fitnah ini,” jelasnya. – KOSMO! ONLINE.